Edizzjoni Provviżorja

KONKLUŻJONIJIET TAL-AVUKATA ĠENERALI

KOKOTT

ippreżentati fl‑14 ta’ Lulju 2022 ( )

Kawża C‑176/19 P

Il-Kummissjoni Ewropea

vs

Servier SAS,

Servier Laboratories Ltd,

Les Laboratoires Servier SAS

“Appell – Kompetizzjoni – Akkordji – Abbuż minn pożizzjoni dominanti – Suq tal-perindopril, prodott mediċinali intiż għall-kura tal‑mard kardjovaskulari – Ftehimiet dwar soluzzjoni bonarja ta’ kawżi fil-qasam tal-privattivi konklużi bejn laboratorju ta’ verżjonijiet tal-bidu proprjetarju ta’ privattivi u kumpanniji ta’ ġeneriċi – Ftehim dwar soluzzjoni bonarja assoċjat ma’ ftehim dwar liċenzja – Restrizzjoni tal-kompetizzjoni minħabba l‑għan – Restrizzjoni tal-kompetizzjoni minħabba l-effett – Definizzjoni tas‑suq rilevanti”





Werrej





I. Introduzzjoni

II. Il-fatti li wasslu għall-kawża

A. Il-fatti

1. Operaturi kkonċernati b’din il-kawża

2. Il-prodott u l-privattivi inkwistjoni

a) Perindropil ta’ Servier

b) Il-perindropil ta’ Krka

3. Kawżi relatati mal-perindropil u tnedija ta’ verżjonijiet ġeneriċi

a) Il-kawżi quddiem l-UEP

b) Il-kawżi quddiem il-qrati nazzjonali

4. Kawżi u ftehimiet bejn Servier u Krka

B. Id-deċiżjoni kkontestata

C. Is-sentenza appellata

III. Il-proċedura quddiem il-Qorti tal-Ġustizzja u t-talbiet talpartijiet

IV. Evalwazzjoni

A. Fuq l-appell

1. Fuq l-Artikolu 101 TFUE

a) Fuq ir-restrizzjoni tal-kompetizzjoni minħabba l-għan (l-ewwel sas-sitt aggravju)

1) L-analiżi tal-għan tal-ftehimiet Krka fid-deċiżjoni kkontestata u fis-sentenza appellata

i) Id-deċiżjoni kkontestata

ii) Is-sentenza appellata

2) L-aggravji relatati mal-għan tal-ftehimiet Krka

i) Fuq il-pressjoni kompetittiva eżerċitata minn Krka fuq Servier (lewwel aggravju)

– Fuq l-ammissibbiltà u n-natura effettiva tal-aggravju

– Fuq il-mertu

– Konklużjoni intermedja

ii) Fuq il-liċenzja bħala inċentiv għal Krka sabiex taċċetta rrestrizzjonijiet tal-ftehim dwar soluzzjoni bonarja (it-tieni aggravju)

– Fuq il-liċenzja bħala korrispettiv tal-obbligu li ma tikkompetix

– Fuq in-natura ta’ inċentiv tal-liċenzja

– Fuq il-kwantifikazzjoni tal-valur ittrasferit lil Krka permezz talliċenzja

– Konklużjoni intermedja

iii) Fuq l-applikazzjoni tal-kunċett ta’ restrizzjoni tal-kompetizzjoni minħabba l-għan (it-tielet aggravju)

– Fuq in-nuqqas ta’ tqassim “nett” tas-swieq

– Fuq l-intenzjonijiet tal-partijiet u l-konvinzjonijiet tagħhom dwar il-validità tal-privattiva 947

– Fuq id-duopolju konkret stabbilit bil-liċenzja

– Fuq dikjarazzjoni minn Lupin

– Fuq il-Linji Gwida tal-2004 għall-ftehimiet dwar it‑trasferiment ta’ teknoloġija u r-Regolament Nru 772/2004 fuq l‑applikazzjoni talArtikolu [101(3) TFUE] għall-kategoriji ta’ ftehim dwar ittrasferiment ta’ teknoloġija

– Konklużjoni intermedja

iv) Fuq l-intenzjoni tal-partijiet (ir-raba’ aggravju)

– Fuq it-teħid inkunsiderazzjoni tal-intenzjoni tal-paritjiet

– Fuq l-applikazzjoni tal-prinċipji relatati mal-amministrazzjoni talprovi

– Fuq il-kredibbiltà tal-provi skont id-data ta’ meta ġew redatti

– Fuq il-valur probatorju ta’ dikjarazzjonijiet sussegwenti

– Konklużjoni intermedja

v) Fuq it-teħid inkunsiderazzjoni tal-effetti favur il-kompetizzjoni tal-liċenzja (il-ħames aggravju)

vi) Fuq il-ftehim dwar trasferiment u dwar liċenzja Krka (is-sitt aggravju)

3) Konklużjoni dwar l-għan tal-ftehimiet Krka

b) Fuq ir-restrizzjoni tal-kompetizzjoni minħabba l-effett (is-seba’ aggravju)

1) L-analiżi tal-effetti tal-ftehimiet Krka fid-deċiżjoni kkontestata u s-sentenza appellata

i) Id-deċiżjoni kkontestata

ii) Is-sentenza appellata

2) L-aggravju relatat mal-effetti tal-ftehimiet Krka

i) Fuq l-analiżi kontrafattwali

ii) Fuq il-mument li għandu jiġi kkunsidrat għall-analiżi kontrafattwali

iii) Fuq in-nuqqas ta’ rilevanza tad-distinzjoni bejn il-ftehimiet implimentati u l-ftehimiet mhux implimentati

3) Konklużjoni dwar l-effetti tal-ftehimiet Krka

c) Konklużjoni dwar l-eżistenza ta’ ksur skont lArtikolu 101(1) TFUE fir-rigward tal-ftehimiet Krka

2. Fuq l-Artikolu 102 TFUE

a) Il-konstatazzjonijiet relatati mal-Artikolu 102 TFUE fiddeċiżjoni kkontestata u s-sentenza appellata

1) Id-deċiżjoni kkontestata

2) Is-sentenza appellata

b) L-aggravji relatati mal-Artikolu 102 TFUE

1) Fuq il-pożizzjoni tal-prezz waqt li jiġi stabbilit is-suq rilevanti talprodotti lesti (it-tmien aggravju)

i) Fuq il-fatturi marbuta mal-prezzijiet meta jiġi stabbilit is-suq rilevanti (l-ewwel u t-tieni parti tat-tmien aggravju)

ii) Fuq in-nuqqas ta’ sensittività għall-prezzijiet tat-tobba li jippreskrivu (it-tielet u r-raba’ parti tat-tmien aggravju)

iii) Fuq il-kompetizzjoni eżerċitata mill-ġeneriċi tal-perindropil (ilħames u s-sitt partijiet tat-tmien aggravju)

iv) Konklużjoni intermedja

2) Fuq it-teħid inkunsiderazzjoni tas-sostitwibbiltà terapewtika meta jiġi stabbilit is-suq rilevanti tal-prodotti lesti (id-disa’ aggravju)

i) Fuq ir-rwol tas-sostitwibbiltà terapewtika sabiex jiġi stabbilit issuq rilevanti tal-prodotti lesti (l-ewwel parti tad-disa’ aggravju)

ii) Fuq it-teħid inkunsiderazzjoni jew l-analiżi ta’ ċerti provi (it-tieni sas-sitt parti tad-disa’ aggravju)

iii) Konklużjoni intermedja

3) Fuq l-inammissibbiltà ta’ ċerti annessi fl-ewwel istanza (l-għaxar aggravju)

4) Fis-suq rilevanti tat-teknoloġija (il-ħdax-il aggravju)

c) Konklużjoni dwar l-aggravji relatati mal-Artikolu 102 TFUE

B. Fuq ir-rikors quddiem il-Qorti Ġenerali

V. L-ispejjeż

VI. Konklużjoni









I. Introduzzjoni

1. L-istess bħal fil-kawża parallela Servier vs Il-Kummissjoni (C‑201/19 P), li fiha ser nippreżenta wkoll il-konklużjonijiet tiegħi llum, din il-kawża ssegwi l-kawżi Generics (UK) et ( ) u Lundbeck vs Il‑Kummissjoni ( ), li fihom il-Qorti tal-Ġustizzja stabbilixxiet il-kriterji li abbażi tagħhom ftehim dwar soluzzjoni bonarja ta’ kawża bejn proprjetarju ta’ privattiva farmaċewtika u produttur ta’ prodotti mediċinali ġeneriċi huwa kuntrarju għad-dritt tal-kompetizzjoni tal‑Unjoni.

2. L-isfond ta’ din il-kawża, tal-kawża Servier vs Il-Kummissjoni u ta’ seba’ appelli oħra li jiffurmaw dan il-grupp ta’ disa’ appelli ppreżentati kontra tmien sentenzi tal-Qorti Ġenerali ( ), huwa magħmul minn diversi ftehimiet dwar soluzzjoni bonarja ta’ kawżi ta’ privattivi konklużi mill-produttur ta’ verżjonijiet tal-bidu ta’ prodotti mediċinali Servier ma’ kumpanniji ta’ ġeneriċi.

3. Bħal fil-kawżi Generics (UK) et u Lundbeck vs Il-Kummissjoni, dawn il-ftehimiet daħlu fis-seħħ f’sitwazzjoni li fiha l-privattiva dwar is‑sustanza attiva tal-prodott mediċinali inkwistjoni, f’dan il-każ il‑perindropil, kienet diġà fid-dominju pubbliku, minkejja li Servier kien għad baqagħlu privattivi msejħa “sekondarji” fuq ċerti proċessi ta’ produzzjoni ta’ dan il-prodott mediċinali.

4. Il-ftehimiet ikkontestati essenzjalment ippermettew li l‑kumpanniji ta’ ġeneriċi, li xtaqu jidħlu fis-suq b’verżjonijiet ġeneriċi tal-imsemmi prodott mediċinali, obbligaw ruħhom li jipposponu d-dħul tagħhom inkambju għal trasferiment ta’ valur minn Servier.

5. Fid-deċiżjoni kkontestata ( ), il-Kummissjoni qieset, minn naħa, li l-ftehimiet inkwistjoni, konklużi minn Servier ma’ Niche/Unichem, Matrix, Teva, Krka u Lupin, kienu jikkostitwixxu restrizzjonijiet tal-kompetizzjoni minħabba l-għan u minħabba l-effett u konsegwentement ksur tal-Artikolu 101 TFUE.

6. Min-naħa l-oħra, hija qieset li l-konklużjoni tagħhom, flimkien ma’ aġir ieħor bħall-akkwist ta’ teknoloġiji għall-produzzjoni tal-ingredjent farmaċewtiku attiv (IFA) tal-perindropil, kienet tikkostitwixxi, min-naħa ta’ Servier, strateġija intiża li tipposponi d‑dħul ta’ kumpanniji ta’ ġeneriċi tal-perindropil fis-suq ta’ dan il-prodott mediċinali, li fih Servier kellu pożizzjoni dominanti. Għalhekk, il‑Kummissjoni ssanzjonat dan l-aġir bħala abbuż minn pożizzjoni dominanti skont l-Artikolu 102 TFUE.

7. Fis-sentenza appellata u fis-sentenzi l-oħra tagħha fil-grupp ta’ kawżi kkonċernat, il-Qorti Ġenerali kkonfermat l-analiżi tal‑Kummissjoni f’dak li jirrigwarda l-klassifikazzjoni bħala restrizzjonijiet tal-kompetizzjoni minħabba l-għan tal-erba’ ftehimiet konklużi minn Servier ma’ Niche/Unichem, Matrix, Teva u Lupin. Dawn il-konstatazzjonijiet tal-Qorti Ġenerali huma kkontestati minn Servier fil‑kawża Servier vs Il‑Kummissjoni u minn dawn il-kumpanniji ta’ ġeneriċi fl-appelli rispettivi tagħhom ippreżentati kontra s-sentenzi tal‑Qorti Ġenerali li jikkonċernawhom.

8. Min-naħa l-oħra, il-Qorti Ġenerali annullat id-deċiżjoni kkontestata f’dak li jirrigwarda l-klassifikazzjoni ta’ restrizzjoni tal‑kompetizzjoni minħabba l-għan u minħabba l-effett tal-ftehimiet konklużi minn Servier ma’ Krka, u f’dak li jirrigwarda l-konstatazzjoni ta’ abbuż minn pożizzjoni dominanti min-naħa ta’ Servier, peress li l‑Kummissjoni wettqet żbalji waqt id-definizzjoni tas-suq rilevanti.

9. Dawn l-annullamenti huma kkontestati mill-Kummissjoni f’din il‑kawża u fil-kawża Il-Kummissjoni vs Krka (C‑151/19 P). Dawn il‑kawżi jqajmu kwistjonijiet ġodda li jirrigwardaw il-klassifikazzjoni ta’ restrizzjoni tal-kompetizzjoni minħabba l-għan ta’ ftehim dwar liċenzja konkluż fl‑istess ħin ma’ ftehim dwar soluzzjoni bonarja ta’ kawża dwar privattiva, il-klassifikazzjoni ta’ tali grupp ta’ ftehimiet ta’ restrizzjoni tal-kompetizzjoni minħabba l-effett u d-definizzjoni tas-suq rilevanti fil‑qasam farmaċewtiku.

II. Il-fatti li wasslu għall-kawża

A. Il-fatti

10. Il-Qorti Ġenerali rreferiet għall-fatti li wasslu għall-kawża fil‑punti 1 sa 73 tas-sentenza appellata li, għall-finijiet ta’ din il‑proċedura tal-appell, jistgħu jitqassru bil-mod segwenti.

1. Operaturi kkonċernati b’din il-kawża

11. Il-grupp Servier, magħmul b’mod partikolari minn Servier SAS, il‑kumpannija omm tiegħu, stabbilita fi Franza, minn Laboratoires Servier SAS u minn Servier Laboratories Ltd (iktar ’il quddiem, meħuda flimkien, “Servier”), jiġbor kumpanniji farmaċewtiċi fuq livell globali. Les Laboratoires Servier hija kumpannija tal-farmaċewtika Franċiża speċjalizzata fl-iżvilupp ta’ prodotti mediċinali tal-verżjonijiet tal-bidu, b’mod partikolari għat-trattament ta’ mard kardjovaskulari ( ). Biogaran hija sussidjarja 100 % ta’ Laboratoires Servier inkarigata mill-ġeneriċi ( ).

12. Il-grupp farmaċewtiku Krka, irreġistrat fis-Slovenja u speċjalizzat fl-iżvilupp, il-produzzjoni u l-kummerċjalizzazzjoni ta’ prodotti mediċinali ġeneriċi, jinkludi l-kumpannija omm, Krka Tovarna Zdravil d.d., u diversi sussidjarji fis-Slovenja u f’pajjiżi oħra (iktar ’il quddiem “Krka”) ( ).

2. Il-prodott u l-privattivi inkwistjoni

a) Perindropil ta’ Servier

13. Servier żviluppa l-perindopril, prodott mediċinali indikat bħala mediċina kardjovaskulari, intiż prinċipalment sabiex tiġi miġġielda l‑pressjoni għolja u l-insuffiċjenza kardijaka. L-IFA tal-perindropil hija fil-forma ta’ melħ. Il-melħ użat inizjalment kien l-erbumina (jew tert‑butilamina), li jippreżenta ruħu f’forma kristallina minħabba l‑proċess użat minn Servier għas-sinteżi tiegħu ( ).

14. Il-privattiva EP0049658 marbuta mal-molekula tal-perindopril ġiet ippreżentata quddiem l-Uffiċċju Ewropew tal-Privattivi (UEP) fid‑29 ta’ Settembru 1981. Din il-privattiva kellha tiskadi fid‑29 ta’ Settembru 2001, iżda l-protezzjoni tagħha ġiet estiża f’diversi Stati Membri tal-Unjoni Ewropea, fosthom ir-Renju Unit, sat-22 ta’ Ġunju 2003 ( ). Fi Franza, il-protezzjoni tal-imsemmija privattiva ġiet estiża sat-22 ta’ Marzu 2005 u, fl-Italja, sat-13 ta’ Frar 2009 ( ). L-għoti ta’ awtorizzazzjoni ta’ tqegħid fis-suq (ATS) għal pilloli ta’ perindropil erbumina (2 u 4 mg) għat-trattament tal-pressjoni għolja arterjali fl‑Ewropa sar bejn l-1988 u l-1989 ( ).

15. Wara l-applikazzjoni għall-privattiva ta’ molekula, Servier applika għal diversi privattivi ta’ proċess relatati mal-produzzjoni tal‑perindropil quddiem l-UEP. Il-privattivi kkonċernati b’din il‑proċedura huma, b’mod partikolari, il-privattivi EP0308339, EP0308340 u EP0308341 (iktar ’il quddiem, rispettivament, il‑“privattiva 339”, il-“privattiva 340” u l-“privattiva 341”), li għalihom applika fl-1988 u li kellhom jiskadu fl-2008, u, barra minn hekk, il‑privattiva EP1296947 (magħrufa “privattiva alpha”, iktar ’il quddiem il‑“privattiva 947”), li għaliha applika fl-2001. Il-privattiva 947 kienet tkopri l-forma kristallina alpha tal-perindopril erbumina u l-metodi sabiex tiġi prodotta u ngħatat fl-4 ta’ Frar 2004 ( ).

16. Servier ippreżenta wkoll applikazzjonijiet għal privattivi nazzjonali f’diversi Stati Membri tal-Unjoni, pereżempju fil-Bulgarija, fir-Repubblika Ċeka, fl-Estonja, fl-Ungerija, fil-Polonja u fis-Slovakkja. Huwa għalhekk li ngħataw privattivi fis-16 ta’ Mejju 2006 fil-Bulgarija, fis-17 ta’ Awwissu 2006 fl-Ungerija, fit-23 ta’ Jannar 2007 fir‑Repubblika Ċeka, fit-23 ta’ April 2007 fis-Slovakkja u fl-24 ta’ Marzu 2010 fil-Polonja. Dawn il-privattivi kienu jikkorrispondu, essenzjalment, għall-privattivi li għalihom saret applikazzjoni quddiem l-UEP ( ).

17. B’effett mill-2002, Servier żviluppa perindropil tat-tieni ġenerazzjoni, prodott minn melħ ġdid, l-arginina, li għalih huwa ppreżenta applikazzjoni għal privattiva (EP1354873B) fis-17 ta’ Frar 2003. Din il-privattiva ngħatat fis-17 ta’ Lulju 2004, b’data ta’ skadenza fis-17 ta’ Frar 2023. Id-dħul tal-perindropil arginina fis-swieq tal-Unjoni beda fl-2006. Dan il-prodott huwa verżjoni ġenerika bijoekwivalenti tal-prodott tal-ewwel ġenerazzjoni, iżda jinbiegħ f’dożi differenti minħabba l-piż molekulari differenti tal-melħ il‑ġdid ( ). Il‑perindropil arginina ngħata ATS fi Franza fl-2004 u sussegwentement ġie awtorizzat permezz tal-proċedura ta’ rikonoxximent reċiproku fi Stati Membri oħra ( ).

b) Il-perindropil ta’ Krka

18. Krka bdiet l-iżvilupp tagħha stess tal-perindropil fl-2003. Matul il‑perijodu 2005-2006, hija rċeviet ATS għal diversi swieq tal-Unjoni u nediet il-perindropil fis-suq f’diversi Stati Membri tal-Ewropa ċentrali u tal-Lvant, fosthom fil-Polonja u fl-Ungerija. Matul dan il-perijodu, hija kienet qiegħda tipprepara wkoll it-tqegħid fis-suq tiegħu fi Stati Membri oħra, fosthom fi Franza, fir-Renju Unit u fil-Pajjiżi l-Baxxi, kemm waħidha kif ukoll f’kooperazzjoni ma’ kumpanniji oħra ( ).

3. Kawżi relatati mal-perindropil u tnedija ta’ verżjonijiet ġeneriċi

19. Bejn l-2003 u l-2009, Servier kien parti minn sensiela ta’ kawżi li jikkonċernaw il-perindropil, kemm quddiem l-UEP kif ukoll quddiem qrati nazzjonali. Dawn kienu essenzjalment talbiet għal ordnijiet u għal proċeduri relatati mal-privattiva 947, mibdija fi Stati Membri differenti bejn Servier u sensiela ta’ kumpanniji ta’ ġeneriċi li kienu qegħdin jippreparaw it-tnedija ta’ verżjoni ġenerika tal-perindropil ( ).

a) Il-kawżi quddiem l-UEP

20. L-ewwel nett, għaxar kumpanniji ta’ ġeneriċi, fosthom Krka, ippreżentaw oppożizzjoni kontra l-privattiva 947 quddiem l-UEP fl‑2004, bil-ħsieb li jiksbu r-revoka totali tagħha kollha, billi invokaw raġunijiet ibbażati fuq nuqqas ta’ novità u ta’ attività inventiva u fuq il‑karattru insuffiċjenti tal-espożizzjoni tal-invenzjoni ( ).

21. Fis-27 ta’ Lulju 2006, id-Diviżjoni tal-Oppożizzjoni tal-UEP ikkonfermat il-validità tal‑privattiva 947, wara tibdiliet żgħar fil‑pretensjonijiet inizjali ta’ Servier (iktar ’il quddiem id-“deċiżjoni tal‑UEP tas‑27 ta’ Lulju 2006”). Disa’ kumpanniji ppreżentaw rikors kontra din id-deċiżjoni, iżda Krka u Lupin innotifikaw l-irtirar tar-rikors tagħhom fil-11 ta’ Jannar u fil-5 ta’ Frar 2007, rispettivament, wara l‑ftehimiet tagħhom ma’ Servier. Permezz ta’ deċiżjoni tas‑6 ta’ Mejju 2009, il-Bord tal-Appell tekniku tal-UEP annulla d‑deċiżjoni tal‑UEP tas‑27 ta’ Lulju 2006 u rrevoka l-privattiva 947 (iktar ’il quddiem id-“deċiżjoni tal-UEP tas‑6 ta’ Mejju 2009”). Ir‑rikors għal reviżjoni ppreżentat minn Servier kontra din id-deċiżjoni ġie miċħud fid‑19 ta’ Marzu 2010 ( ).

b) Il-kawżi quddiem il-qrati nazzjonali

22. Il-validità tal-privattiva 947 ġiet ikkontestata wkoll minn kumpanniji ta’ ġeneriċi quddiem il-qrati ta’ ċerti Stati Memri, u Servier ippreżenta talbiet għal ordnijiet provviżorji, li xi drabi kienu aċċettati ( ). Madankollu, il-parti l-kbira ta’ dawn il-kawżi ntemmu qabel l-intervent ta’ deċiżjoni finali dwar il-validità tal-privattiva 947 minħabba ftehimiet dwar soluzzjoni bonarja konklużi bejn Servier u kumpanniji ta’ ġeneriċi.

23. Madankollu, żewġ kawżi bejn Servier u Apotex, l-unika kumpannija ta’ ġeneriċi parti f’kawża ma’ Servier fir-Renju Unit li magħha Servier ma kkonkludiex ftehim dwar soluzzjoni bonarja, ma ġewx interrotti u sussegwentement wasslu għall-invalidità tal‑privattiva 947.

24. B’hekk, minn naħa, fl-1 ta’ Awwissu 2006, Servier ippreżenta azzjoni għal kontrafazzjoni tal-privattiva 947 kontra Apotex, li kienet nediet verżjoni ġenerika tal-perindropil “f’riskju” fis-suq tar-Renju Unit, quddiem il-qrati tar-Renju Unit u kiseb id-deċiżjoni ta’ ordni provviżorja fit‑8 ta’ Awwissu 2006. Madankollu, wara kontrotalba għall-annullament tal-imsemmija privattiva mressqa minn Apotex, il-privattiva 947 ġiet invalidata fis-6 ta’ Lulju 2007, l-ordni tneħħiet u Apotex daħlet fis-suq bil-perindropil ġeneriku, u dan fetaħ is-suq għall-ġeneriċi fir-Renju Unit. Fid-9 ta’ Mejju 2008, id-deċiżjoni ta’ invalidità tal-privattiva 947 ġiet ikkonfermata fl-appell ( ).

25. Min-naħa l-oħra, fit-13 ta’ Novembru 2007, Katwijk Farma, sussidjarja ta’ Apotex, adixxiet il-qrati Olandiżi b’talba għal annullament tal-parti Olandiża tal-privattiva 947 u nediet, fit-13 ta’ Diċembru 2007, il-perindropil ġeneriku tagħha, filwaqt li talba għal ordni provviżorja minn naħa ta’ Servier ġiet miċħuda. Fil-11 ta’ Ġunju 2008, il-qrati Olandiżi annullaw il-privattiva 947 għall-Pajjiżi l-Baxxi fi tmiem kawża parallela mibdija minn Pharmachemie, sussidjarja ta’ Teva ( ).

26. B’effett minn Mejju 2008, Sandoz, kumpannija oħra ta’ ġeneriċi, nediet il-perindropil ġeneriku tagħha f’diversi Stati Membri ( ).

4. Kawżi u ftehimiet bejn Servier u Krka

27. Bejn l-2005 u l-2007, Servier ikkonkluda ftehimiet dwar soluzzjoni bonarja mal-kumpanniji ta’ ġeneriċi Niche/Unichem, Matrix, Teva, Krka u Lupin. Il-ftehimiet ikkonċernati b’dan l-appell huma dawk konklużi minn Servier ma’ Krka.

28. Servier ressaq, fit-30 ta’ Mejju 2006, talba għal ordni provviżorja fl-Ungerija intiża li tipprojbixxi l-kummerċjalizzazzjoni ta’ verżjoni ġenerika tal-perindropil imqiegħda fis-suq minn Krka, minħabba ksur tal‑privattiva 947. Din it-talba ġiet miċħuda fit-13 ta’ Ottubru 2006 ( ).

29. Fir-Renju Unit, Servier ippreżenta, fit-28 ta’ Lulju 2006, azzjoni għal kontrafazzjoni tal-privattiva 340 kontra Krka. Fit-2 ta’ Awwissu 2006, Servier ippreżenta wkoll azzjoni għal kontrafazzjoni tal-privattiva 947 kontra Krka u talba għal ordni provviżorja. Fl-1 ta’ Settembru 2006, Krka ressqet kontrotalba għall-annullament tal-privattiva 947 u talba għal proċedura sommarja (motion of summary judgment). Fit-8 ta’ Settembru 2006, Krka ressqet kontrotalba oħra għall-annullament tal-privattiva 340.

30. Fit-3 ta’ Ottubru 2006, il-High Court of Justice (England & Wales), Chancery Division (patents court) (il-Qorti Għolja tal-Ġustizzja (Ingilterra u Wales), Sezzjoni tal-Ekwità (Awla tal-Privattivi)), laqgħet it-talba għal ordni provviżorja ta’ Servier u ċaħdet it-talba għal proċedura sommarja (motion of summary judgment) imressqa minn Krka fl-1 ta’ Settembru 2006, intiża għall-invalidità tal-privattiva 947, filwaqt li ordnat li għandha ssir proċedura fuq il-mertu. Fl-1 ta’ Diċembru 2006, il‑kawża pendenti ntemmet wara ftehim dwar soluzzjoni bonarja bejn il‑partijiet u l-ordni provviżorja tneħħiet ( ).

31. Servier u Krka ffirmaw ftehim dwar soluzzjoni bonarja (iktar ’il quddiem il-“ftehim dwar soluzzjoni bonarja Krka”) u ftehim dwar liċenzja (iktar ’il quddiem il-“ftehim dwar liċenzja Krka”), fis-27 ta’ Ottubru 2006, issupplimentat permezz ta’ addendum konkluż fit-2 ta’ Novembru 2006. Barra minn hekk, dawn il-partijiet ikkonkludew ftehim dwar trasferiment u dwar liċenzja (iktar ’il quddiem il-“ftehim dwar trasferiment u dwar liċenzja Krka”) fil-5 ta’ Jannar 2007 (iktar ’il quddiem, meħuda flimkien, “il-ftehimiet Krka”).

32. Fil-ftehim dwar soluzzjoni bonarja Krka, kien previst li l‑privattiva 947 kienet tkopri wkoll il-privattivi nazzjonali ekwivalenti. Bis-saħħa ta’ dan il-ftehim dwar soluzzjoni bonarja, fis-seħħ sal‑iskadenza jew ir-revoka tal-privattivi 947 jew 340, Krka obbligat ruħha li tirrinunzja għal kwalunkwe pretensjoni eżistenti fir-rigward tal‑privattiva 947 fid-dinja kollha u fir-rigward tal-privattiva 340 fir‑Renju Unit u li ma tikkontesta l-ebda waħda minn dawn iż-żewġ privattivi fil-futur fid-dinja kollha. Barra minn hekk, Krka u s-sussidjarji tagħha ma kinux awtorizzati jintroduċu jew ibiegħu verżjoni ġenerika tal‑perindopril bi ksur tal-privattiva 947 matul il-perijodu ta’ validità ta’ dan tal-aħħar u fil-pajjiż fejn kienet għadha valida, ħlief bl‑awtorizzazzjoni espressa ta’ Servier. Bl-istess mod, Krka ma setgħet tforni lil ebda terzi verżjoni ġenerika tal-perindopril bi ksur tal-privattiva 947, ħlief bl‑awtorizzazzjoni espressa ta’ Servier. Inkambju, Servier obbliga ruħu li jwaqqaf il-kawżi pendenti madwar id-dinja kollha bbażati fuq il-ksur tal‑privattivi 947 u 340, kontra Krka, inkluż it-talbiet tiegħu għal ordni provviżorja ( ).

33. Bis-saħħa tal-ftehim dwar liċenzja Krka, konkluż għal perijodu li jikkorrispondi mal-validità tal-privattiva 947, Servier ta lil Krka liċenzja “esklużiva” u irrevokabbli fuq il-privattiva 947, sabiex tuża, timmanifattura, tbiegħ, tipproponi għal-bejgħ, tippromwovi u timporta l-prodotti tiegħu li fihom il-forma kristallina alpha tal-erbumina fir-Repubblika Ċeka, fil‑Latvja, fil-Litwanja, fl-Ungerija, fil-Polonja, fis-Slovenja u fis‑Slovakkja.

34. Inkambju tal-liċenzja, Krka obbligat ruħha tħallas lil Servier tariffa ta’ 3 % tal-ammont nett tal-bejgħ tagħha f’dawn it-territorji kollha. F’dawn l-istess Stati, Servier kien awtorizzat juża direttament jew indirettament (jiġifieri għal waħda mis‑sussidjarji tiegħu jew għal terz wieħed għal kull pajjiż) il‑privattiva 947 ( ).

35. Fil-mument tal-konklużjoni tal-ftehimiet, l-ekwivalenti nazzjonali tal-privattiva 947 kienu għadhom ma ngħatawx lil Servier f’uħud minn dawn is-seba’ swieq minkejja li Krka kienet diġà tikkummerċjalizza l-prodott tagħha fihom ( ).

36. Bis-saħħa tal-ftehim dwar trasferiment u dwar liċenzja Krka, Krka ttrasferixxiet żewġ applikazzjonijiet għal privattivi lil Servier, waħda li tikkonċerna proċess ta’ sinteżi tal-perindopril (WO 2005 113500) u l‑oħra l-preparazzjoni ta’ formulazzjonijiet ta’ perindopril (WO 2005 094793). It‑teknoloġija protetta minn dawn l-applikazzjonijiet għal privattivi kienet użata għall-produzzjoni tal‑perindopril ta’ Krka. Krka obbligat ruħha li ma tikkontestax il-validità tal-privattivi li jingħataw abbażi tal-applikazzjonijiet inkwistjoni. Inkambju għal dan it‑trasferiment, Servier ħallas lil Krka ammont ta’ EUR 15 miljuni għal kull applikazzjoni inkwistjoni. Servier ta wkoll lil Krka liċenzja mhux esklużiva, irrevokabbli, mhux trasferibbli u eżenti minn ħlasijiet, mingħajr dritt li tikkonċedi sotto‑liċenzji (jekk mhux lis-sussidjarji tagħha), fuq l-applikazzjonijiet jew fuq il-privattivi li jirriżultaw minnhom, peress li din il-liċenzja ma kinitx limitata rationae temporis, fir-rigward tat-territorju jew fl-użu li seta’ jsir minnhom ( ).

B. Id-deċiżjoni kkontestata

37. Fid-deċiżjoni kkontestata, adottata fid‑9 ta’ Lulju 2014 ( ), il‑Kummissjoni qieset li Servier kiser, minn naħa, l‑Artikolu 101 TFUE, billi pparteċipa f’erba’ ftehimiet dwar soluzzjoni bonarja fil-qasam tal-privattivi bi ħlas invertit ma’ Niche/Unichem, Matrix, Teva u Lupin, u fi tliet ftehimiet, li kienu jikkostitwixxu ksur wieħed u kontinwu, ma’ Krka.

38. Min-naħa l-oħra, il-Kummissjoni qieset li Servier kien kiser l‑Artikolu 102 TFUE billi żviluppa u implimenta, permezz, b’mod partikolari, tal-akkwist ta’ teknoloġija u ta’ dawn il-ftehimiet dwar soluzzjoni bonarja, strateġija ta’ esklużjoni li tkopri s-suq tal-formulazzjonijiet ta’ perindopril fi Franza, fil-Pajjiżi l‑Baxxi, fil-Polonja u fir-Renju Unit u s-suq tat-teknoloġija tal-IFA tal-perindopril l( )

39. Il-Kummissjoni qieset li Servier u Krka kienu kisru l‑Artikolu 101 TFUE fit-18/20 Stat Membru ( ) fejn Krka obbligat ruħha, permezz tal-ftehim dwar soluzzjoni bonarja Krka, li ma tikkompetix iktar ma’ Servier bil-prodotti eżistenti tagħha inkambju għal liċenzja fis-seba’ Stati Membri l-oħra. Dawn il-ftehimiet kellhom għalhekk bħala għan li jaqsmu u jallokaw is-swieq tal-Unjoni bejn dawn iż-żewġ operaturi. Il‑Kummissjoni kkonstatat ukoll li l-ftehimiet Krka kienu kkostitwixxew restrizzjoni tal-kompetizzjoni minħabba l-effett u f’dan ir-rigward eżaminat l-effetti tal-imsemmija ftehimiet fis-swieq ta’ Franza, tal-Pajjiżi l-Baxxi u tar-Renju Unit ( ). Il-Kummissjoni ma kkonstatatx ksur fis-seba’ Stati Membri li għalihom kienet ingħatat il-liċenzja ( ).

40. Barra minn hekk, il-Kummissjoni qieset li Servier u Krka kienu kisru l-Artikolu 101 TFUE sa fejn Krka kienet waqfet tikkompeti bħala sors eżistenti ta’ teknoloġija ta’ perindropil billi ttrasferixxiet it‑teknoloġija tagħha lil Servier bi ħlas ta’ ammont totali ta’ EUR 30 miljun ( ).

41. Il-Kummissjoni imponiet multi fuq Servier għal dan il-ksur tal‑Artikoli 101 u 102 TFUE ( ).

C. Is-sentenza appellata

42. Permezz ta’ rikors ippreżentat fir-Reġistru tal-Qorti Ġenerali fil‑21 ta’ Settembru 2014, Servier ippreżenta rikors kontra d-deċiżjoni kkontestata. Quddiem il-Qorti Ġenerali, Servier kien sostnut fit-talbiet tiegħu mill-European Federation of Pharmaceutical Industries and Associations (EFPIA).

43. Permezz tas-sentenza appellata, il-Qorti Ġenerali, bħala Awla Estiża, fl-ewwel lok, annullat 1) l-Artikolu 4 tad-deċiżjoni kkontestata (li kkonstata l-ksur minn Servier tal-Artikolu 101 TFUE minħabba l‑ftehimiet ma’ Krka); 2) l-Artikolu 6 tad-deċiżjoni kkontestata (li kkonstata l-ksur minn Servier tal-Artikolu 102 TFUE), u 3) l‑Artikolu 7(4)(b) u (6) tad-deċiżjoni kkontestata (li kien jimponi l-multi fuq Servier għal dawn iż-żewġ ksur).

44. Fit-tieni lok, il-Qorti Ġenerali 4) naqqset l-ammont tal-multa imposta fuq Servier minħabba l-ftehim ma’ Matrix, imsemmi fl‑Artikolu 2 tad-deċiżjoni kkontestata, permezz tal-Artikolu 7(2)(b) tal‑imsemmija deċiżjoni. Fit-tielet lok, hija 5) ċaħdet il-kumplament tar‑rikors u, fir-raba’ lok, 6) u 7) ikkundannat lil Servier, il-Kummissjoni u l-EFPIA jbatu l-ispejjeż rispettivi tagħhom.

III. Il-proċedura quddiem il-Qorti tal-Ġustizzja u t-talbiet tal‑partijiet

45. Permezz ta’ att tat‑22 ta’ Frar 2019, il-Kummissjoni appellat kontra s-sentenza appellata.

46. Parallelment, il-Kummissjoni appellat ukoll mis-sentenza tal‑Qorti Ġenerali fil-kawża Krka vs Il-Kummissjoni, filwaqt li Servier u d-destinatarji l-oħra tad-deċiżjoni kkontestata li tilfu quddiem il-Qorti Ġenerali appellaw miċ-ċaħda tar-rikors tagħhom kontra l-imsemmija deċiżjoni ( ).

47. Permezz ta’ att tat‑22 ta’ Mejju 2019, ir-Renju Unit talab li jintervjeni insostenn tat-talbiet tal-Kummissjoni. L-intervent ġie aċċettat permezz ta’ deċiżjoni tal-President tal-Qorti tal-Ġustizzja tas‑16 ta’ Ġunju 2019.

48. Il-Kummissjoni titlob lill-Qorti tal-Ġustizzja

– tannulla l-punti 1), 2) u 3) tas-sentenza appellata li jannullaw i) l-Artikolu 4 tad-deċiżjoni kkontestata inkwantu jikkonstata l-parteċipazzjoni ta’ Servier fil-ftehimiet li saru minn Servier mal-kumpannija Krka, ii) l-Artikolu 7(4)(b) tad-deċiżjoni kkontestata li jistabbilixxi l-multa imposta kontra Servier talli kkonkluda dawn il-ftehimiet, iii) l-Artikolu 6 tad-deċiżjoni kkontestata li jikkonstata ksur minn Servier tal‑Artikolu 102 TFUE u iv) l-Artikolu 7(6) tad-deċiżjoni kkontestata li jistabbilixxi l-ammont tal-multa imposta fuq Servier relatata ma’ dan il-ksur;

– tannulla s-sentenza appellata inkwantu tiddikjara l-annessi A 286 u A 287 mar-rikors u l-anness C 29 mar-replika bħala ammissibbli (punti 1461, 1462 u 1463 ta’ din is-sentenza);

– tiddeċiedi b’mod finali fuq it-talba għall-annullament tad‑deċiżjoni kkontestata mressqa minn Servier u tiċħad it‑talba ta’ Servier għall-annullament tal-Artikolu 4, tal‑Artikolu 7(4)(b), tal-Artikolu 6 u tal-Artikolu 7(6) tad‑deċiżjoni kkontestata u tilqa’ t-talba tal-Kummissjoni li tiddikjara bħala inammissibbli l-annessi A 286 u A 287 mar‑rikors quddiem il-Qorti Ġenerali u l-anness C 29 mar‑replika quddiem il-Qorti Ġenerali (punti 1461 sa 1463 tas-sentenza appellata);

– tikkundanna lil Servier ibati l-ispejjeż kollha tal-appell.

49. Ir-Renju Unit jitlob lill-Qorti tal-Ġustizzja

– tilqa’ t-talbiet tal-Kummissjoni.

50. Servier jitlob lill-Qorti tal-Ġustizzja

– tiċħad l-appell kollu kemm hu u

– tikkundanna lill-Kummissjoni għall-ispejjeż.

51. L-EFPIA titlob lill-Qorti tal-Ġustizzja

– tiċħad l-appell u

– tikkundanna lill-Kummissjoni għall-ispejjeż tal-proċedura tal-appell u tal-ewwel istanza.

52. Fit-13 ta’ Settembru 2021, il-Qorti tal-Ġustizzja stiednet lill‑partijiet jippreżentaw l-osservazzjonijiet tagħhom dwar is-sentenza Generics (UK) et u dwar is-sentenzi tal-grupp Lundbeck vs Il‑Kummissjoni ( ).

53. Fl-20 u 21 ta’ Ottubru 2021, il-partijiet tad-disa’ appelli ppreżentati kontra t-tmien sentenzi tal-Qorti Ġenerali dwar id-deċiżjoni kkontestata nstemgħu fl-osservazzjonijiet tagħhom u fir-risposti tagħhom għad-domandi tal-Qorti tal-Ġustizzja waqt seduta waħda.

IV. Evalwazzjoni

A. Fuq l-appell

54. Insostenn tal-appell tagħha, il-Kummissjoni tinvoka ħdax-il aggravju, li minnhom l-ewwel seba’ jirrigwardaw il-kunsiderazzjonijiet tal-Qorti Ġenerali relatati mal-evalwazzjonijiet tal-ftehimiet Krka mill‑perspettiva tal-Artikolu 101 TFUE (1), filwaqt li l-aħħar erbgħa jirrigwardaw il-kunsiderazzjonijiet tal-Qorti Ġenerali relatati mad‑definizzjoni tas-suq rilevanti għall-finijiet tal-applikazzjoni tal‑Artikolu 102 TFUE (2) ( ).

1. Fuq l-Artikolu 101 TFUE

55. Permezz tal-ewwel sas-sitt aggravji tagħha, il-Kummissjoni ssostni li l-Qorti Ġenerali wettqet żbalji ta’ liġi meta qieset li l‑ftehimiet Krka ma kinux jikkostitwixxu restrizzjoni tal-kompetizzjoni minħabba l-għan (a). Permezz tas-seba’ aggravju tagħha, il-Kummissjoni ssostni li l-Qorti Ġenerali wettqet ukoll żball ta’ liġi meta qieset li l‑Kummissjoni ma kinitx stabbilixxiet li dawn il-ftehimiet kienu jikkostitwixxu restrizzjoni tal-kompetizzjoni minħabba l-effett (b).

a) Fuq ir-restrizzjoni tal-kompetizzjoni minħabba l-għan (l-ewwel sas-sitt aggravju)

56. Qabel ma jiġu eżaminati l-aggravji tal-Kummissjoni li jirrigwardaw l-analiżi tal-għan antikompetittiv tal-ftehimiet Krka mill‑Qorti Ġenerali (2), huwa utli li jingħad fil-qosor kif dan il-għan ġie analizzat mill-Kummissjoni fid-deċiżjoni kkontestata u mill-Qorti Ġenerali fis-sentenza appellata (1).

1) L-analiżi tal-għan tal-ftehimiet Krka fid-deċiżjoni kkontestata u fis-sentenza appellata

i) Id-deċiżjoni kkontestata

57. Fit-Taqsima 5.5 (il-premessi 1670 sa 1812 tad-deċiżjoni kkontestata), il-Kummissjoni eżaminat it-tliet ftehimiet konklużi bejn Servier u Krka u qieset li kienu jikkostitwixxu attività waħda u kontinwa li kellha bħala għan li tillimita l-kompetizzjoni billi taqsam is-swieq tal‑perindropil fl-Unjoni bejn dawn iż-żewġ operaturi ( ).

58. Skont il-Kummissjoni, minn naħa, il-ftehim dwar soluzzjoni bonarja Krka u l-ftehim dwar liċenzja Krka kellhom bħala għan il-qsim u l-allokazzjoni tas-swieq tal-Unjoni bejn Servier u Krka bil-mod segwenti: il-ftehim dwar liċenzja Krka kien jawtorizza lil Krka sabiex tkompli tikkummerċjalizza jew tniedi l-perindropil ġeneriku fil‑qafas ta’ duopolju reali ma’ Servier f’seba’ Stati Membri li kienu jirrappreżentaw is-swieq prinċipali ta’ Krka. Din l-awtorizzazzjoni kienet tikkostitwixxi l-kumpens għall-obbligu ta’ Krka, bis-saħħa tal-ftehim dwar soluzzjoni bonarja Krka, li tastjeni milli tikkompeti ma’ Servier fit‑18/20 suq li jibqa’ tal-Unjoni ( ). Il-Kummissjoni għalhekk qieset li l-ftehim dwar liċenzja kien jikkostitwixxi l-inċentiv offrut minn Servier lil Krka sabiex din tal-aħħar taċċetta r-restrizzjonijiet miftiehma fil‑ftehim dwar soluzzjoni bonarja ( ).

59. Minn naħa l-oħra, il-Kummissjoni kkonstatat li l-ftehim dwar trasferiment u dwar liċenzja Krka, konkluż xahrejn wara l-ftehimiet dwar soluzzjoni bonarja u dwar liċenzja Krka, ippermetta li tissaħħaħ il‑pożizzjoni kompetittiva ta’ Servier u ta’ Krka li kienet tirriżulta mill‑qsim tas-swieq stabbilit permezz ta’ dawn il-ftehimiet kollha, billi Krka ġiet prekluża milli tittrasferixxi t-teknoloġija kompetittiva tagħha għall‑produzzjoni tal-perindropil lil kumpanniji ta’ ġeneriċi oħra. Sa fejn il-ħlas tal-ammont ta’ EUR 30 miljun fil-qafas ta’ dan il-ftehim ma kellux rabta mad-dħul mistenni jew riċevut minn Servier minħabba l-ġestjoni kummerċjali tat-teknoloġija ttrasferita minn Krka, dan il-pagament ġie analizzat mill-Kummissjoni bħala qsim tad-dħul iġġenerat mill-qsim tas‑swieq bejn Servier u Krka ( ).

ii) Is-sentenza appellata

60. Il-Qorti Ġenerali indikat, fl-ewwel lok, fil-punti 255 sa 274 tas‑sentenza appellata, il-kundizzjonijiet li fihom hija qieset li l‑introduzzjoni ta’ klawżoli ta’ nuqqas ta’ kontestazzjoni ta’ privattivi u ta’ nuqqas ta’ kummerċjalizzazzjoni ta’ prodotti ġeneriċi fi ftehimiet dwar soluzzjoni bonarja ta’ kawżi dwar privattivi hija anti-kompetittiva. Skont il-Qorti Ġenerali, dan huwa l-każ jekk l-introduzzjoni ta’ tali klawżoli f’tali ftehim hija bbażata mhux fuq ir-rikonoxximent mill‑partijiet tal-validità tal-privattiva u tan-natura ta’ ksur ta’ privattiva tal-prodotti ġeneriċi kkonċernati, iżda fuq ħlas invertit sinjifikattiv u mhux iġġustifikat min-naħa tal-proprjetarju tal-privattiva favur il‑kumpannija ta’ ġeneriċi, li jinċentivaha tissuġġetta ruħha għall‑imsemmija klawżoli. Il-Qorti Ġenerali kkonstatat (punt 271 tas‑sentenza appellata) li, fil-preżenza ta’ tali inċentiv, il-ftehimiet inkwistjoni għandhom jitqiesu bħala ftehimiet ta’ esklużjoni tas‑suq li fihom min jibqa’ fis-suq jikkumpensa lil min joħroġ minnu.

61. Fit-tieni lok, il-Qorti Ġenerali spjegat, fil-punti 797 sa 810 tas‑sentenza appellata, li, meta ftehim kummerċjali komuni huwa assoċjat ma’ ftehim dwar soluzzjoni bonarja ta’ kawża ta’ privattiva li jinkludi klawżoli ta’ nuqqas ta’ kontestazzjoni u ta’ nuqqas ta’ kummerċjalizzazzjoni, tali muntaġġ kuntrattwali għandu jkun ikklassifikat bħala antikompetittiv jekk il-valur ittrasferit mill‑proprjetarju tal-privattiva lill-kumpannija ta’ ġeneriċi bis-saħħa tal‑ftehim kummerċjali jeċċedi l-valur tal-beni ttrasferit minnha fil‑qafas ta’ dan il-ftehim. Fi kliem ieħor, tali muntaġġ kuntrattwali għandu jkun ikklassifikat bħala antikompetittiv jekk il-ftehim kummerċjali komuni assoċjat mal-ftehim dwar soluzzjoni bonarja jservi fir-realtà sabiex jaħbi trasferiment ta’ valur tal-proprjetarju tal-privattiva lejn il-kumpannija ta’ ġeneriċi, li bħala korrispettiv għandu biss l-obbligu ta’ din tal-aħħar li ma tikkompetix.

62. Fit-tielet lok, il-Qorti Ġenerali evalwat, fil-punti 943 sa 1032 tas‑sentenza appellata, fil-qafas tal-eżami tagħha tad-disa’ motiv ippreżentat minn Servier fl-ewwel istanza, ibbażat fuq in-nuqqas ta’ restrizzjoni tal-kompetizzjoni minħabba l-għan f’dak li jirrigwarda l‑ftehimiet Krka, l-eżempju tal-assoċjazzjoni ta’ ftehim dwar soluzzjoni bonarja ma’ ftehim dwar liċenzja, preżenti f’dan il-każ mal-assoċjazzjoni tal-ftehimiet dwar soluzzjoni bonarja u dwar liċenzja Krka.

63. Skont il-Qorti Ġenerali, f’dan il-każ, il-kunsiderazzjonijiet imqassra fil-punt 61 hawn fuq, li jikkonċernaw l-assoċjazzjoni ta’ ftehim dwar soluzzjoni bonarja u ta’ ftehim kummerċjali komuni, ma humiex validi. Dan għaliex l-assoċjazzjoni ta’ ftehim dwar soluzzjoni bonarja ma’ ftehim dwar liċenzja tikkostitwixxi motiv adattat sabiex tintemm il‑kawża billi tippermetti d-dħul tal-kumpannija ta’ ġeneriċi fis-suq u tilqa’ t-talbiet taż-żewġ partijiet. Barra minn hekk, il-preżenza, fi ftehim dwar soluzzjoni bonarja, ta’ klawżoli ta’ nuqqas ta’ kummerċjalizzazzjoni u ta’ nuqqas ta’ kontestazzjoni tkun leġittima meta dan il-ftehim ikun ibbażat fuq ir-rikonoxximent mill-partijiet tal-validità tal-privattiva. Ftehim dwar liċenzja, li jagħmel sens biss meta l-liċenzja tkun effettivament użata, ikun ibbażat preċiżament fuq ir-rikonoxximent mill-partijiet tal-validità tal-privattiva (punti 943 sa 947 tas-sentenza appellata).

64. Sabiex jiġi stabbilit li ftehim dwar liċenzja assoċjat ma’ ftehim dwar soluzzjoni bonarja fir-realtà jaħbi ħlas invertit tal-proprjetarju tal‑privattiva lill-kumpannija ta’ ġeneriċi, il-Kummissjoni għandha għalhekk turi li l-ħlas magħmul mill-imsemmija kumpannija lill‑imsemmi proprjetarju fil-qafas ta’ dan il-ftehim dwar liċenzja huwa abnormalment baxx (punti 948 u 952 tas-sentenza appellata).

65. Barra minn hekk, l-għan antikompetittiv ta’ klawżoli ta’ nuqqas ta’ kummerċjalizzazzjoni u ta’ nuqqas ta’ kontestazzjoni tal-ftehim dwar soluzzjoni bonarja jitnaqqas bl-effett favur il-kompetizzjoni tal-ftehim dwar liċenzja, li jiffavorixxi d-dħul tal-kumpannija ta’ ġeneriċi fis‑suq (punti 953 sa 956 tas-sentenza appellata).

66. Għalhekk, fil-preżenza ta’ kawża reali bejn il-partijiet ikkonċernati fil-kawża u ta’ ftehim dwar liċenzja li jidher relatat b’mod dirett mal-ftehim dwar soluzzjoni bonarja ta’ din il-kawża, l‑assoċjazzjoni ta’ dan il-ftehim mal-ftehim dwar soluzzjoni bonarja ma huwiex indizju serju tal‑eżistenza ta’ ħlas invertit. F’każ bħal dan, il‑Kummissjoni għandha turi abbażi ta’ indizji oħra li l-ftehim dwar liċenzja ma jikkostitwixxix tranżazzjoni konkluża skont il‑kundizzjonijiet normali ta’ suq u b’hekk jaħbi ħlas invertit, b’tali mod li r-rabta kuntrattwali għandha tiġi kklassifikata bħala restrizzjoni tal‑kompetizzjoni minħabba l-għan (punt 963 tas-sentenza appellata).

67. Kien permezz ta’ dawn il-kriterji li l-Qorti Ġenerali eżaminat, fil‑punti 964 sa 1032 tas-sentenza appellata, il-ftehimiet dwar soluzzjoni bonarja u dwar liċenzja Krka, biex finalment waslet għall-konklużjoni li l-Kummissjoni ma urietx li dawn il-ftehimiet kellhom għan antikompetittiv. Il-Qorti Ġenerali bbażat din il-konstazzjoni, essenzjalment, fuq il-kunsiderazzjonijiet segwenti:

– Il-kawżi ta’ privattivi pendenti kienu reali u mhux fittizji u kemm il‑ftehim dwar soluzzjoni bonarja Krka kif ukoll il-ftehim dwar liċenzja Krka kienu relatati ma’ dawn il-kawżi (punti 965 sa 969 tas‑sentenza appellata).

– Fil-mument tal-konklużjoni tal-imsemmija ftehim, il-partijiet qablu dwar il-validità tal-privattiva 947, b’mod partikolari minħabba d‑deċiżjoni tal-UEP tas‑27 ta’ Lulju 2006 ( ). Il-fatt li Krka kompliet tikkontesta din il-privattiva fil-qrati u tikkummerċjalizza l-prodott tagħha wara l-imsemmija deċiżjoni ma jindikax il-kuntrarju. B’dan il‑mod, Krka, filwaqt li kienet persważa li l-privattiva kienet valida, riedet sempliċement issaħħaħ il-pożizzjoni tagħha fin-negozjati ma’ Servier fid-dawl tal-konklużjoni tal-ftehim dwar soluzzjoni bonarja. Risposta ulterjuri ta’ Krka għal talba għal informazzjoni tal‑Kummissjoni ssostni din l-interpretazzjoni (punti 970, 971, 999, 1000, 1010, 1011 u 1026 sa 1028 tas-sentenza appellata).

– L-ammont tal-ħlas dovut minn Krka lil Servier fil-qafas tal-ftehim dwar liċenzja Krka ma kienx abnormalment baxx u l-Kummissjoni ma urietx li dan il-ftehim ma kienx jikkostitwixxi tranżazzjoni konkluża skont il-kundizzjonijiet normali tas-suq. Il-Kummissjoni għalhekk ma stabbilixxietx l-eżistenza ta’ ħlas invertit li jikkostitwixxi inċentiv (punti 975 sa 984 tas-sentenza appellata).

– L-istabbiliment ta’ duopolju bejn Servier u Krka fis-seba’ swieq koperti mill-ftehim dwar liċenzja Krka ma kienx ir-riżultat ta’ dan il‑ftehim, iżda r-riżultat ta’ għażliet ulterjuri ta’ Servier u Krka, imprevedibbli fil-mument tal-konklużjoni tal-imsemmi ftehim (punti 987 sa 991 tas-sentenza appellata).

– Ma kienx hemm qsim nett ta’ swieq bejn Servier u Krka, għaliex Servier kien awtorizzat jibqa’ attiv fis-seba’ swieq koperti bil-liċenzja (punti 1003 sa 1006 tas-sentenza appellata).

– Il-ftehim dwar liċenzja Krka kellu effett favur il-kompetizzjoni f’dawn is-seba’ swieq, anki jekk l-ekwivalenti nazzjonali tal-privattiva 947 kienu għadhom ma ngħatawx fuq uħud mill-imsemmija swieq, b’tali mod li Krka ma kellhiex bżonn ta’ liċenzja sabiex tidħol fihom jew tibqa’ fihom. Madankollu, il-liċenzja kellha l-effett pożittiv li tevita riskju kontenżjuz ulterjuri għal Krka, fil-każ li jingħataw privattivi lil Servier f’dawn is-swieq fil-futur (punti 1007 sa 1009 u 1027 tas‑sentenza appellata).

– Il-provi dokumentarji kontemporanji prodotti mill-Kummissjoni sabiex tistabbilixxi li Krka ma kinitx temmen fil-validità tal‑privattiva 947 u li Servier kellu strateġija ta’ esklużjoni tal‑ġeneriċi, huma frammentarji, ambigwi, mhux konvinċenti jew kontradetti minn risposta ulterjuri ta’ Krka għal talba għal informazzjoni tal-Kummissjoni (punti 1010 sa 1025 tas-sentenza appellata).

68. Finalment, fir-raba’ lok, il-Qorti Ġenerali qieset, fil-punti 1041 sa 1060 tas-sentenza appellata, li l-klassifikazzjoni tal-ftehim dwar trasferiment u dwar liċenzja Krka bħala restrizzjoni tal-kompetizzjoni minħabba l-għan kienet ukoll żbaljata, għaliex kienet ibbażata fuq l‑ipoteżi preċedenti żbaljata ta’ qsim tas-swieq stabbilit mill-ftehimiet dwar soluzzjoni bonarja u dwar liċenzja Krka.

2) L-aggravji relatati mal-għan tal-ftehimiet Krka

69. Skont il-Kummissjoni, il-kunsiderazzjonijiet tal-Qorti Ġenerali mqassra fil-punti 62 sa 68 hawn fuq huma vvizzjati b’diversi żbalji ta’ liġi.

70. Permezz tal-ewwel aggravju tagħha, il-Kummissjoni ssostni li l‑Qorti Ġenerali wettqet żbalji ta’ liġi meta bbażat ruħha fuq l‑allegat rikonoxximent tal-validità tal-privattiva 947 minn Krka fil-qafas tal-analiżi tagħha tal-għan tal-ftehimiet Krka, filwaqt li naqset milli teżamina l-motiv tal-ewwel istanza relatat mal-kompetizzjoni potenzjali bejn Krka u Servier (i).

71. Permezz tat-tieni aggravju tagħha, il-Kummissjoni ssostni li l‑Qorti Ġenerali vvizzjat l-analiżi tagħha bi żbalji meta qieset li l‑liċenzja ma kinitx tikkostitwixxi inċentiv sabiex Krka taċċetta r‑restrizzjonijiet tal-ftehim dwar soluzzjoni bonarja Krka (ii).

72. Permezz tat-tielet aggravju tagħha, il-Kummissjoni targumenta li l-Qorti Ġenerali applikat b’mod żbaljat il-kunċett ta’ restrizzjoni tal‑kompetizzjoni minħabba l-għan, b’mod partikolari, billi kkonkludiet li ma kienx hemm qsim tas-swieq bejn Servier u Krka minħabba li dan il‑qsim ma kienx “nett”, billi żnaturat il-provi dwar il-konvinzjonijiet tal‑partijiet jew inkella billi qieset li d-duopolju stabbilit kien jirriżulta minn għażliet ulterjuri ta’ dawn il-partijiet u mhux mill-ftehimiet (iii).

73. Permezz tar-raba’ aggravju tagħha, il-Kummissjoni ssostni li l‑Qorti Ġenerali wettqet żbalji ta’ liġi waqt l-analiżi tagħha tal-provi dokumentarji relatati mal-intenzjoni tal-partijiet (iv).

74. Permezz tal-ħames aggravju tagħha, il-Kummissjoni tqis li l-Qorti Ġenerali wettqet żbalji ta’ liġi meta ħadet inkunsiderazzjoni l-effetti favur il‑kompetizzjoni tal-liċenzja (v).

75. Permezz tas-sitt aggravju tagħha, il-Kummissjoni ssostni li l-Qorti Ġenerali vvizzjat is-sentenza appellata bi żball ta’ liġi meta rrifjutat li tirrikonoxxi n-natura antikompetittiva tal-ftehim dwar trasferiment u dwar liċenzja Krka (vi).

i) Fuq il-pressjoni kompetittiva eżerċitata minn Krka fuq Servier (l‑ewwel aggravju)

76. Permezz tal-ewwel aggravju tagħha, il-Kummissjoni ssostni li l‑Qorti Ġenerali wettqet diversi żbalji ta’ liġi u żnaturat provi meta kkonkludiet, fi tmiem ta’ motivazzjoni insuffiċjenti, li Krka ma kinitx tirrapreżenta iktar, fir-realtà, sors ta’ pressjoni kompetittiva fuq Servier fil-mument tal-konklużjoni tal-ftehimiet Krka.

– Fuq l-ammissibbiltà u n-natura effettiva tal-aggravju

77. Preliminarjament, l-oġġezzjonijiet ta’ Servier li dan l-aggravju huwa kemm inammissibbli kif ukoll ineffettiv, għandhom jiġu miċħuda.

78. Fl-ewwel lok, kuntrarjament għal dak li jallega Servier, il‑Kummissjoni tindika b’mod preċiż il-punti tas-sentenza appellata milquta b’din il-kritika.

79. Fit-tieni lok, il-Kummissjoni lanqas tfittex, kif isostni Servier, li twassal lill-Qorti tal-Ġustizzja sabiex tipproċedi għal evalwazzjoni ġdida tal-fatti. Il-Kummissjoni ssostni li l-Qorti Ġenerali ma osservatx ir-regoli li jirregolaw l-oneru u l-amministrazzjoni tal-provi fid-dritt tal-Unjoni, u li żnaturat provi u vvizzjat l-ispjegazzjonijiet tagħha f’dan ir-rigward minħabba nuqqasijiet ta’ motivazzjoni. Tali żbalji jistgħu jiġu invokati quddiem il-Qorti tal-Ġustizzja fil-qafas ta’ appell. Barra minn hekk, il‑kritiki tal-Kummissjoni jirrigwardaw il-klassifikazzjoni ġuridika tal‑fatti eżaminati mill-Qorti Ġenerali u l-konsegwenzi ta’ dritt li din siltet minnha, u dan jaqa’ wkoll fl-istħarriġ tal-Qorti tal-Ġustizzja fil‑qafas tal-appell ( ).

80. Fit-tielet lok, l-argument ta’ Servier li dan l-aggravju huwa ineffettiv lanqas ma għandu jintlaqa’.

81. Skont Servier, il-fatt li l-Qorti Ġenerali ma eżaminatx l-eżistenza ta’ kompetizzjoni potenzjali bejn Servier u Krka ma għandux jikkontesta l-konklużjonijiet tas-sentenza appellata relatata man-nuqqas ta’ restrizzjoni tal-kompetizzjoni minħabba l-għan, li huma bbażati fuq motivi oħra differenti mill-klassifikazzjoni ta’ Krka bħala kompetitur potenzjali ta’ Servier.

82. Din l-oġġezzjoni ta’ Servier tirrifletti l-kunsiderazzjoni tal-Qorti Ġenerali, esposta fil-punt 1234 tas-sentenza appellata, li l-fatt li kkonstatat li l-ftehimiet Krka ma kinux jikkostitwixxu, skont l-analiżi tal‑Qorti Ġenerali, la restrizzjoni tal-kompetizzjoni minħabba l-għan u lanqas restrizzjoni tal-kompetizzjoni minħabba l-effett, kien jagħmel superfluwu l-eżami tal-motiv relatat mal-kompetizzjoni potenzjali bejn Servier u Krka mill-Qorti Ġenerali.

83. Kuntrarjament għal dak li jidher li qiegħed jissuġġerixxi dan il-punt u kuntrarjament għal dak li jsostni Servier, il-Qorti Ġenerali ma ċaħditx il‑klassifikazzjoni tal-ftehimiet Krka bħala restrizzjoni tal‑kompetizzjoni minħabba l-għan (lanqas il-klassifikazzjoni tal‑imsemmija ftehimiet bħala restrizzjoni tal-kompetizzjoni minħabba l-effett ( )) għal motivi differenti mill-klassifikazzjoni ta’ Krka bħala kompetitur potenzjali ta’ Servier.

84. Kif jirriżulta mis-sunt tar-raġunament tal-Qorti Ġenerali li jinsab fil-punti 60, 63 u 67 hawn fuq, il-Qorti Ġenerali bbażat ruħha fuq l‑allegat rikonoxximent minn Krka tal-validità tal-privattiva 947 sabiex tiċħad il-klassifikazzjoni tal-ftehimiet Krka bħala restrizzjoni tal‑kompetizzjoni minħabba l-għan. Il-Qorti Ġenerali qieset, essenzjalment, li, kuntrarjament għal dak li kkonstatat il-Kummissjoni (punt 58 hawn fuq), Krka aċċettat li ma tkunx kompetitur ta’ Servier għat‑18/20 suq tal-Unjoni koperti mill-ftehim dwar soluzzjoni bonarja mhux għax Servier kien ipproponilha l-liċenzja għas-seba’ swieq l-oħra, iżda għaliex hija kienet temmen fil-validità tal-privattiva 947.

85. Skont il-Qorti Ġenerali, ftehim dwar soluzzjoni bonarja ta’ kawża ta’ privattiva li jinkludi klawżoli ta’ nuqqas ta’ kontestazzjoni u ta’ nuqqas ta’ kummerċjalizzazzjoni ma għandux jiġi kklassifikat bħala restrizzjoni tal-kompetizzjoni minħabba l-għan ħlief jekk ikun ibbażat mhux fuq ir-rikonoxximent tal-validità tal-privattiva mill-partijiet, iżda fuq inċentiv mogħti mill-proprjetarju tal-privattiva lill-kumpannija ta’ ġeneriċi (punti 262 sa 265 tas-sentenza appellata).

86. Għalhekk, l-allegat rikonoxximent tal-validità tal-privattiva 947 minn Krka kkostitwixxa – flimkien mal-allegata natura mhux ta’ inċentiv tat-trasferiment ta’ valur lil Krka rrappreżentat mill-ftehim dwar liċenzja Krka ( ) – il-leitmotiv tar-raġunament tal-Qorti Ġenerali waqt l-analiżi tagħha tal-għan antikompetittiv tal-ftehimiet Krka (punti 970, 971, 999, 1000, 1010 sa 1012 u 1026 sa 1028 tas-sentenza appellata).

87. Fil-qafas tal-ewwel aggravju tagħha, il-Kummissjoni ssostni preċiżament li l-Qorti Ġenerali ma setgħetx tiddeċiedi fuq ir‑rikonoxximent minn Krka tal-validità tal-privattiva 947 mingħajr ma teżamina l-kwistjoni preċedenti tal-eżistenza ta’ kompetizzjoni potenzjali bejn Krka u Servier. Fil-fatt, insostenn tal-argument li Krka kienet kompetitur potenzjali ta’ Servier, il-Kummissjoni pproduċiet provi, injorati mill-Qorti Ġenerali, li juru li Krka ġustament ma kinitx konvinta mill-validità ta’ din il-privattiva. Barra minn hekk, il-Qorti Ġenerali żnaturat il-provi prodotti mill-Kummissjoni, magħżula b’mod selettiv, li fuqhom hija bbażat il-konvinzjoni tagħha fir-rigward tal-allegat rikonoxximent tal-validità tal-imsemmija privattiva minn Krka, u ppreżentat spjegazzjonijiet alternattivi manifestament żbaljati waqt l‑interpretazzjoni tal-imsemmija provi.

88. Minn dan l-argument jirriżulta li l-Kummissjoni ma ssostnix biss li l-Qorti Ġenerali kellha teżamina jekk Servier u Krka kinux kompetituri potenzjali fil-mument tal-konklużjoni tal-ftehimiet Krka, iżda wkoll, u fuq kollox, li l-Qorti Ġenerali bbażat l-analiżi tagħha dwar l-għan antikompetittiv ta’ dawn il-ftehimiet fuq evalwazzjoni parzjali, jiġifieri selettiva, u żnaturament tal-provi tal-proċess.

89. Ma hemm l-ebda dubju li tali kritika hija rilevanti għall-eżami tal‑fondatezza tal-konstatazzjoni tan-nuqqas ta’ natura antikompetittiva tal-ftehimiet Krka mill-Qorti Ġenerali, għaliex din setgħet, jekk tirriżulta fondata, tiżvela n-natura żbaljata ta’ din il-konstatazzjoni u twassal għall‑annullament tas-sentenza appellata ( ).

90. Minn dan isegwi li l-eċċezzjoni ta’ nuqqas ta’ ammissibbiltà bbażata fuq l-allegata natura ineffettiva tal-ewwel aggravju għandha tiġi miċħuda.

– Fuq il-mertu

91. Skont il-Kummissjoni, il-Qorti Ġenerali wettqet żbalji ta’ liġi meta qieset, b’mod partikolari fil-punti 970, 1026, 1028, 1154 u 1162 tas-sentenza appellata, li Krka kienet tirrikonoxxi l-validità tal‑privattiva 947 u li l-azzjonijiet tagħha wara d-deċiżjoni tal-UEP tas‑27 ta’ Lulju 2006 ( ) ma kinux juru li hija kienet determinata li tkompli bl‑isforzi tagħha sabiex tidħol fis-suq minkejja din id-deċiżjoni.

92. Preliminarjament, għandu jitfakkar li l-kwistjoni tal-eżistenza ta’ ksur tar-regoli tal-kompetizzjoni ma tistax tiġi evalwata korrettament ħlief jekk l-indizji invokati mid-deċiżjoni kkontestata ma jiġux ikkunsidrati waħidhom, iżda kollha flimkien, fid-dawl tal-karatteristiċi tas‑suq tal-prodotti inkwistjoni ( ). Il-portata tal-istħarriġ tal-legalità prevista fl‑Artikolu 263 TFUE testendi għall-elementi kollha tad‑deċiżjonijiet tal-Kummissjoni dwar il-proċeduri ta’ applikazzjoni tal‑Artikoli 101 TFUE u 102 TFUE li tagħhom il-Qorti Ġenerali tiżgura stħarriġ fid-dettall, fid-dritt u fil-fatt, fid-dawl tal-motivi mqajma mill‑partijiet ( ).

93. Sussegwentement, għandu jitfakkar li l-prinċipju prevalenti fid‑dritt tal-Unjoni huwa dak tal-amministrazzjoni libera tal-provi u li l‑uniku kriterju rilevanti sabiex jiġu evalwati l-provi prodotti jinsab fil‑kredibbiltà tagħhom ( ). Sabiex tissodisfa l-oneru tal-prova li għandha, il-Kummissjoni għandha tipproduċi provi suffiċjentement preċiżi u konsistenti sabiex tistabbilixxi l-konvinzjoni soda li l-ksur allegat seħħ ( ).

94. Madankollu, kull prova mressqa mill-Kummissjoni ma għandhiex neċessarjament tissodisfa dawn il-kriterji fir-rigward ta’ kull element tal‑ksur. Huwa biżżejjed li d-diversi indizji invokati mill-istituzzjoni, evalwati globalment, jissodisfaw dan ir-rekwiżit ( ). Il-provi li għandha l‑Kummissjoni jistgħu jiġu kkompletati minn deduzzjonijiet u l-eżistenza ta’ prattika jew ta’ ftehim antikompetittiv tista’ tiġi dedotta minn ċertu numru ta’ koinċidenzi u indizji li, meta kkunsidrati f’daqqa, jistgħu jikkostitwixxu, fin-nuqqas ta’ spjegazzjoni oħra koerenti, il-prova ta’ ksur tar-regoli tal-kompetizzjoni ( ).

95. Jekk il-Kummissjoni tibbaża ruħha fuq l-ipoteżi li l-fatti stabbiliti ma jistgħux jiġu spjegati b’mod ieħor ħlief b’aġir antikompetittiv, il‑konstatazzjoni ta’ ksur ma għandhiex tiġi aċċettata meta l-impriżi kkonċernati jressqu argument li jitfa’ dawl differenti fuq il-fatti stabbiliti mill-Kummissjoni u li tippermetti għalhekk li tingħata spjegazzjoni oħra plawżibbli tal-fatti differenti minn dik użata mill-Kummissjoni ( ).

96. Finalment, żnaturament tal-provi teżisti meta, mingħajr ma jsir riferiment għal provi ġodda, l-evalwazzjoni tal-provi eżistenti tidher manifestament żbaljata ( ), peress li l-Qorti Ġenerali qabżet manifestament il-limiti ta’ evalwazzjoni raġonevoli tal-provi msemmija ( ).

97. Kuntrarjament għal dak li qieset il-Qorti Ġenerali fil‑punt 1016 tas-sentenza appellata, dawn il-prinċipji kollha, u b’mod partikolari dawk imqassra fil-punt 94 hawn fuq, ma japplikawx biss meta l-Kummissjoni għandha tiddeduċi l-eżistenza nnifisha ta’ akkordju jew ta’ kuntatti antikompetittivi ta’ provi frammentarji u skarsi. Dawn il‑prinċipji huma rilevanti wkoll f’sitwazzjoni bħal din f’dan il-każ, fejn il-Kummissjoni setgħa jkollha l-kontenut tal-ftehimiet inkwistjoni ( ).

98. F’sitwazzjoni bħal din, ċertament ma huwiex il-kontenut stess ta’ dawn il-ftehimiet li għandu jiġi mibni mill-ġdid permezz ta’ deduzzjonijiet. Madankollu, ir-risposta għad-domanda dwar jekk dan il‑kontenut kellux l-għan ta’ qsim illeġittimu tas-suq għandha tiġi dedotta mhux biss mill-imsemmi kontenut, iżda wkoll mill-kuntest tal-ftehimiet u, jekk ikun il-każ, mill-intenzjoni tal-partijiet ( ). Għall-interpretazzjoni ta’ dawn l-elementi ta’ kuntest, il-prinċipji hawn fuq imsemmija jibqgħu rilevanti.

99. F’dan il-każ, il-Kummissjoni eżaminat tali elementi ta’ kuntest sabiex tistabbilixxi jekk Krka kinitx kompetitur potenzjali ta’ Servier qabel il‑konklużjoni tal-ftehimiet Krka. F’dan ir-rigward, il‑Kummissjoni esponiet, fil-premessi 1680 sa 1700 tad-deċiżjoni kkontestata, li Krka kienet bil-kbir l-ewwel kompetitur ġeneriku li sfida l-pożizzjoni kompetittiva ta’ Servier għall-provvista ta’ perindropil, li Servier u Krka kienu diġà kompetituri reali għall-provvista ta’ perindropil fir‑Repubblika Ċeka, fl-Ungerija, fil-Litwanja, fil-Polonja u fis-Slovenja, u li Krka kienet kompetitur potenzjali fis-swieq l-oħra tal‑Unjoni għaliex, l-ewwel nett, il-prodott tagħha kien lest sabiex jiġi mniedi fihom, it-tieni nett, il-barrieri fil-qasam ta’ privattiva ma kinux insurmontabbli, it-tielet nett, hija kellha ċertu numru ta’ msieħba ta’ kooperazzjoni għal diversi swieq u, ir-raba’ nett, hija kienet għamlet sforzi biex tidħol f’dawn is‑swieq.

100. Fir-rigward, b’mod iktar partikolari, tal-evalwazzjoni minn Krka tal‑validità tal-privattivi ta’ Servier, il-Kummissjoni kkonstatat, minn naħa, li ħafna provi dokumentarji preċedenti għad-deċiżjoni tal‑UEP tas‑27 ta’ Lulju 2006 kienu juru l-fatt li Krka kienet konvinta li ser tirbaħ it-talba tagħha għal dikjarazzjoni ta’ invalidità (premessa 1685 tad‑deċiżjoni kkontestata).

101. Minn naħa l-oħra, il-Kummissjoni qieset li l-allegazzjoni ta’ Krka li d-deċiżjoni tal-UEP tas‑27 ta’ Lulju 2006 wasslitha sabiex twaqqaf l-isforzi tagħha għall-kummerċjalizzazzjoni tal-perindropil erbumina ta’ forma alpha ma għandhiex tintlaqa’ u li l-provi prodotti minn Krka f’dan ir-rigward ma kinux konvinċenti fid-dawl ta’ uħud mill‑provi li kienu juru li Krka ma aċċettatx l-imsemmija deċiżjoni u baqgħet determinata li tidħol fis-suq bil-prodott tagħha (premessi 1686 sa 1691 tad-deċiżjoni kkontestata).

102. Il-Kummissjoni ssostni li, kieku l-Qorti Ġenerali ħadet inkunsiderazzjoni l-provi u r-raġunament li jinsab fil-premessi tad‑deċiżjoni kkontestata mqassra fil-punti 99 sa 101 hawn fuq, ma setgħetx tikkonkludi, fil-punti 971, 1010, 1011 u 1017 tas-sentenza appellata, li Krka kienet irrikonoxxiet il-validità tal-privattiva 947 u kienet skorraġuta milli tkompli bl-isforzi tagħha sabiex tidħol fis-suq wara d‑deċiżjoni tal-UEP tas‑27 ta’ Lulju 2006 u l-ordni provviżorja tat‑3 ta’ Ottubru 2006 maħruġa fir-Renju Unit kontra Krka ( ).

103. Il-Qorti Ġenerali indikat biss, fil-punti 970 u 1154 tas-sentenza appellata, li “fil-mument tal-konklużjoni tal-ftehimiet dwar soluzzjoni bonarja u dwar liċenzja, kienu jeżistu indizji konkordanti li jippermettu lill‑partijiet jaħsbu li l-privattiva 947 kienet valida”, u f’dan ir-rigward irreferiet għall-punti 967 u 968 tal-imsemmija sentenza. F’dawn il-punti, hija tat fil-qosor ċerti fatti relatati mal-proċedura ta’ oppożizzjoni għall‑privattiva 947 quddiem l-UEP u mal-kawżi bejn Krka u Servier quddiem il-qrati Ingliżi ( ).

104. Madankollu, fost dawn il-fatti, il-Qorti Ġenerali qieset biss d‑deċiżjoni tal-UEP tas‑27 ta’ Lulju 2006 u l-ordni provviżorja mogħtija kontra Krka mill-High Court of Justice (England & Wales), Chancery Division (patents court) (il-Qorti Għolja tal-Ġustizzja (Ingilterra u Wales), Sezzjoni tal-Ekwità (Awla tal-Privattivi)), fit-3 ta’ Ottubru 2006. B’dan il-mod, il-Qorti Ġenerali naqset milli tikkunsidra l-provi segwenti, prodotti mill-Kummissjoni fil-kuntest ta’ dan l-appell, li huma rilevanti għall-evalwazzjoni minn Krka tal-validità tal-privattiva 947 lejliet l‑iffirmar tal-ftehimiet dwar soluzzjoni bonarja u dwar liċenzja Krka fis‑27 ta’ Ottubru 2006:

– Provi dokumentarji tal-evalwazzjoni magħmula minn Krka dwar id‑deċiżjoni tal-UEP tas‑27 ta’ Lulju 2006 juru li Krka qieset din id-deċiżjoni bħala “xokkanti”, “tal-biża’” u diskriminatorja, li hija ma kinitx taċċetta r-raġunament tagħha u li hija kienet determinata li ma taċċettahiex (premessa 1688 tad-deċiżjoni kkontestata).

– Krka mhux biss kompliet tikkontesta l-validità tal-privattiva 947 quddiem l-UEP wara d-deċiżjoni tal-UEP tas‑27 ta’ Lulju 2006 ( ), iżda ressqet ukoll, f’Settembru 2006, kontrotalbiet għal dikjarazzjoni ta’ invalidità tal-privattivi 947 u 340 u talba għal proċedura sommarja (motion of summary judgment) quddiem il-High Court of Justice (England & Wales), Chancery Division (patents court) (il-Qorti Għolja tal-Ġustizzja (Ingilterra u Wales), Sezzjoni tal-Ekwità (Awla tal-Privattivi)) ( ) (premessi 1687 u 1688 tad-deċiżjoni kkontestata).

– Id-digriet ta’ din il-Qorti Għolja tal-Ġustizzja mogħti fit-3 ta’ Ottubru 2006 f’din il-kawża, li ta lil Servier ordni provviżorja kontra Krka u li ordna li jkun hemm proċedura fuq il-mertu ( ), indika li Krka kellha bażi solida sabiex tikkontesta l-validità tal-privattiva 947 (premessi 904 u 1689 tad-deċiżjoni kkontestata).

– Fl-Ungerija, fit-13 ta’ Ottubru 2006, Krka rebħet kawża kontra talba għal ordni provviżorja mressqa minn Servier, li ġiet miċħuda ( ) (premessa 1687 tad-deċiżjoni kkontestata).

– Numru ta’ provi juru li l-invalidazzjoni potenzjali tal-privattiva 947 kienet meqjusa minn Servier mhux bħala riskju marġinali, iżda bħala possibbiltà reali u konkreta (premessa 1691 tad-deċiżjoni kkontestata).

– Krka indikat lill-Kummissjoni li Servier qies li huwa kellu waħda mill‑aqwa provi u l-iktar eżawrjenti fil-qafas tal-oppożizzjoni quddiem l-UEP u tar-revoka fir-Renju Unit (premessi 912, 1688 u 1690 tad-deċiżjoni kkontestata).

105. Il-Qorti Ġenerali la spjegat ir-raġunijiet li għalihom hija ma ħaditx inkunsiderazzjoni dawn il-provi, u lanqas kif, fl-opinjoni tagħha, dawn il-provi huma kompatibbli mal-konstatazzjoni tal-allegat rikonoxximent minn Krka tal-validità tal-privattiva wara d-deċiżjoni tal-UEP tas‑27 ta’ Lulju 2006 u l-ordni provviżorja mogħtija mill-qorti Brittanika fit-3 ta’ Ottubru 2006.

106. Fl-ewwel lok, il-Qorti Ġenerali ma pproduċiet l-ebda prova li tikkonferma d-dikjarazzjoni tal-Kummissjoni li ma kien jeżisti l-ebda dokument kontemporanju tal-ftehimiet li jindika li l-imsemmija deċiżjonijiet u ordni provviżorja kienu biddlu l-perċezzjoni tal‑privattiva 947 minn Krka.

107. Il-Kummissjoni aċċettat, fil-premessi 1688 u 1690 tad-deċiżjoni kkontestata, li Krka lanqas kienet ċertament kompletament konvinta mill‑pożizzjoni kontenzjuża tagħha wara d-deċiżjoni tal-UEP tas‑27 ta’ Lulju 2006 u li din id-deċiżjoni u l-ordnijiet maħruġa fir-Renju Unit kontra Krka u Apotex ( ) kienu ċertament influwenzaw l-evalwazzjoni tas-sitwazzjoni dwar il-privattiva minn Krka. Madankollu, skont l-analiżi tal‑Kummissjoni, Krka kienet ’il bogħod milli tirrinunzja li tinsisti fuq l‑invalidità tal-privattiva 947, bil-benefiċċju tal-appoġġ tal-imsieħba tagħha. Ma kien hemm l-ebda ostakolu għal possibbiltà reali u konkreta għal Krka li tinvalida l-privattiva 947 fi proċedura dwar il-mertu.

108. Kif tiddikjara l-Kummissjoni, l-elementi ċċitati fil-punt 104 hawn fuq jikkonfermaw din l-analiżi, filwaqt li l-pożizzjoni kuntrarja tal‑Qorti Ġenerali ma ssibx sostenn fid-dokumenti tal-proċess.

109. Fit-tieni lok, fil-punti 1010 u 1011 tas-sentenza appellata, il-Qorti Ġenerali bbażat ruħha fuq risposta ta’ Krka għal talba għal informazzjoni tal-Kummissjoni, li tinsab fil-premessa 913 tad-deċiżjoni kkontestata, li fiha Krka ddikjarat, b’mod partikolari, li “[i]l-kisba ta’ liċenzja u l-irtirar tal-oppożizzjonijiet kienu kkunsidrati bħala l-aħjar għażla għal Krka f’dak il-mument”, u li, “[s]kont ix-xenarji l-oħra kollha, ma setgħetx issir tnedija qabel talinqas sentejn minn Lulju 2006, u anki wara tali perijodu, tnedija ma kinitx żgurata (riskju li l-privattiva 947 tinżamm, riskji ta’ żvilupp tal-forma non-alpha)”. Il-Qorti Ġenerali kkonstatat li dan l-estratt “[kien sostna] l-konstatazzjoni li Krka kienet tikkunsidra kull żamma jew kull dħul immedjat fis-seba’ Stati Membri koperti bil-ftehim dwar liċenzja bħala, fin-nuqqas ta’ dan il‑ftehim, impossibbli minħabba l‑privattiva 947”.

110. B’hekk, l-għoti ta’ valur probatorju ikbar lil dikjarazzjoni magħmula minn Krka matul il-proċedura quddiem il-Kummissjoni milli lil elementi li juru konvinzjonijiet ta’ Krka qabel il-konklużjoni tal‑ftehimiet Krka, il-Qorti Ġenerali interpretat b’mod żbaljat il-prinċipji li jirregolaw l-amministrazzjoni tal-provi quddiem il-qrati tal-Unjoni. Skont dawn il-prinċipji, dikjarazzjonijiet ulterjuri li saru għall-finijiet tal‑proċedura quddiem il-Kummissjoni għandhom valur probatorju inqas għoli mill‑provi u dokumenti kontemporanji tal-aġir antikompetittiv inkwistjoni, li ġew stabbiliti in tempore non suspecto u b’rabta diretta mal-fatti inkwistjoni ( ).

111. Fit-tielet lok, fl-istess ordni ta’ ideat, huwa diffiċli li jinftiehem kif id-dikjarazzjoni ta’ Krka, mogħtija waqt l-investigazzjoni tal‑Kummissjoni u ċċitata fil-premessa 1738 tad-deċiżjoni kkontestata, li “il-prezz ta’ opportunità mitlufa li ma tikkonkludix il-ftehim dwar soluzzjoni bonarja Krka kien ekwivalenti ‘*fi tliet snin, għal iktar minn EUR 10 miljuni’ ta’ “profitti mitlufa” setgħet tikkostitwixxi, kif indikat il-Qorti Ġenerali fil-punt 1000 tas-sentenza appellata, “indizju addizzjonali mill‑fatt li hija kkunsidrat li l-privattiva 947 kienet valida”. Dawn il-profitti kienu jikkorrispondu għal dawk mistennija għal dħul jew għal żamma fis-seba’ swieq koperti mill-ftehim dwar liċenzja Krka, u għalhekk għal stima tal-valur kummerċjali tal-liċenzja.

112. Madankollu, huwa korrett li l-Kummissjoni ssostni li ma huwiex possibbli li jiġi dedott, kif għamlet il-Qorti Ġenerali, mill-fatt li Krka stmat b’dan il-mod il-valur tal-liċenzja matul il-proċedura quddiem il‑Kummissjoni li hija qieset, fil-mument tal-konklużjoni tal‑ftehimiet Krka, li l-privattiva 947 kienet valida. Il-Qorti Ġenerali tidher tinferixxi din l-interpretazzjoni mill-idea li din id-dikjarazzjoni ta’ Krka kienet tfisser li hija kienet konvinta, fil-mument tal-konklużjoni tal‑ftehimiet, li kienet ser titlef dan l-ammont jekk ma tiksibx il-liċenzja mingħand Servier għaliex ma setgħetx tidħol jew iżżomm ruħha fl‑imsemmija swieq mingħajr tali liċenzja.

113. Kif tindika l-Kummissjoni, ma hemm l-ebda indizju li jsaħħaħ tali interpretazzjoni u, għall-kuntrarju, hemm indizji serji li juru li Krka kienet ser tibqa’ fis-swieq koperti bil-liċenzja fin-nuqqas ta’ ftehimiet ma’ Servier, b’mod partikolari l-fatt li Krka kompliet tbiegħ il-prodott tagħha fl-Ungerija wara d-deċiżjoni tal-UEP tas‑27 ta’ Lulju 2006 u li ddefendiet ruħha b’suċċess kontra t-talba għal ordni provviżorja ta’ Servier fl-Ungerija (premessa 1675 tad-deċiżjoni kkontestata).

114. Fir-raba’ lok, lanqas ma jista’ jinftiehem għal-liema raġuni l-Qorti Ġenerali tat importanza suprema lill-ordni miksuba minn Servier kontra Krka quddiem il-qorti Brittanika fit-3 ta’ Ottubru 2006, iżda xorta ma semmietx, fil-parti kkonċernata tas-sentenza appellata, iddedikata għall‑għan tal-ftehimiet Krka, li talba simili ta’ ordni provviżorja minn Servier kontra Krka ġiet miċħuda fl-Ungerija fit-13 ta’ Ottubru 2006 ( ).

115. Fil-punt 1155 tas-sentenza appellata, fil-parti ddedikata għall‑effetti tal-ftehimiet Krka, il-Qorti Ġenerali warrbet dan il-fatt minħabba li kien jirrigwarda proċedura li ma kinitx tikkonċerna wieħed mill-pajjiżi li fihom il-Kummissjoni kienet ikkonstatat restrizzjoni tal‑kompetizzjoni minħabba l-effett [Franza, il-Pajjiżi l-Baxxi u r‑Renju Unit (ara l-punt 39 hawn fuq)]. Dan l-argument ma huwiex rilevanti sabiex tiġi spjegata r-raġuni li għaliha tali suċċess kontenzjuż minn Krka ma kienx influwenza l-perċezzjoni tagħha tal-validità tal-privattiva 947 u tal-pożizzjoni kontenzjuża tagħha relatata ma’ din il-privattiva, filwaqt li, skont il-Qorti Ġenerali, l-ordni provviżorja miksuba minn Servier fir‑Renju Unit kellha effett tant sinjifikattiv fuq il-perċezzjoni ta’ Krka. Kif spjegat il-Kummissjoni, permezz ta’ eżempji, fil-premessi 1690 u 1697 tad-deċiżjoni kkontestata, kawża mirbuħa f’ġurisdizzjoni tista’ twassal għal serje ta’ kontestazzjonijiet f’ġurisdizzjonijiet oħra. Dan huwa kkonfermat mill-proċeduri mibdija minn Apotex u mis-sussidjarja tagħha Olandiża, deskritti fil-punti 23 sa 25 hawn fuq.

116. Barra minn hekk, l-indikazzjoni tal-Qorti Ġenerali, li tinsab fil‑punt 968 tas-sentenza appellata, li bid-digriet tat‑3 ta’ Ottubru 2006, il-qorti Brittanika “laqgħet it-talba għal ordni provviżorja ta’ Servier u ċaħdet it-talba mressqa minn Krka fl-1 ta’ Settembru 2006”, hija żbaljata. F’dan il-punt, il-Qorti Ġenerali ssemmi biss il-fatt li Krka ressqet, fl-1 ta’ Settembru 2006, kontrotalba għal annullament tal-privattiva 947, u dan jissuġġerixxi li kienet din it-talba li ġiet miċħuda fit-3 ta’ Ottubru 2006. Madankollu, dan ma jikkorrispondix mar-realtà. Il-Qorti Ġenerali, f’dan il-punt, ma tispjegax li Krka ressqet ukoll, fl-1 ta’ Settembru 2006, talba għal proċedura sommarja. Kienet biss din it-talba għal proċedura sommarja li ġiet miċħuda mill-qorti Brittanika fid-digriet tagħha tat‑3 ta’ Ottubru 2006, għaliex qieset li l-eżami tal-privattiva kien jeħtieġ proċedura dwar il-mertu. Għall-kuntrarju, il-qorti bl-ebda mod ma ċaħdet, f’dan l-istadju, il-kontrotalba għal annullament tal-privattiva 947 imressqa minn Krka, li baqgħet pendenti sakemm il-kawża ntemmet wara l-ftehim dwar soluzzjoni bonarja Krka (punt 23 tas-sentenza appellata u l-premessi 904 u 1689 tad-deċiżjoni kkontestata). Kif il-Kummissjoni indikat fis-sottomissjonijiet tagħha u waqt is-seduta f’din il-proċedura ta’ appell, il-qorti kienet irrakkomandat li l-eżami tal-privattiva dwar il‑mertu jsir malajr u ordnat li ssir proċedura aċċellerata, u l-proċess kellu jibda fil-21 ta’ Frar 2007.

117. Fil-ħames lok, kif tispjega l-Kummissjoni, l-interpretazzjoni użata mill-Qorti Ġenerali li d-deċiżjoni tal-UEP tas‑27 ta’ Lulju 2006 u l-ordni provviżorja mogħtija lil Servier kontra Krka mill-qorti Brittanika fit-3 ta’ Ottubru 2006 kienu provi sinjifikattivi li jikkonvinċu lil Krka dwar il‑validità tal-privattiva 947 u li tabbanduna l-isforzi tagħha li tidħol fis‑suq b’mod indipendenti tikkontradixxi dikjarazzjonijiet oħra tal-Qorti Ġenerali.

118. B’hekk, fil-punti 366 sa 370 tas-sentenza appellata, il-Qorti Ġenerali spjegat li tali ordnijiet, minħabba n-natura provviżorja tagħhom, ma kinux jipprekludu l-iżvilupp ta’ kompetizzjoni potenzjali, li anki deċiżjonijiet dwar il-mertu kellhom natura provviżorja sakemm ir‑rimedji ġudizzjarji possibbli ma jkunux ġew eżawriti, u li deċiżjoni li tikkonferma l-validità ta’ privattiva, bħad-deċiżjoni tal-UEP tas‑27 ta’ Lulju 2006 (minbarra l-fatt li hija kienet għadha tista’ tiġi appellata u barra minn hekk sussegwentement ġiet annullata ( )), bl-ebda mod ma tippreġudika n-natura ta’ ksur jew le ta’ prodotti ġeneriċi li l-proprjetarju jallega li jiksru l-imsemmija privattiva.

119. Fis-sitt lok, l-ispjegazzjonijiet alternattivi mressqa mill-Qorti Ġenerali sabiex tiġġustifika li l-provi li hija kkunsidrat waqt l-analiżi tagħha ma kinux jostakolaw il-konstatazzjoni tal-allegat rikonoxximent tal-validità tal-privattiva 947 minn Krka ma humiex konvinċenti.

120. Il-Qorti Ġenerali qieset, fil-punti 1026 u 1162 tas-sentenza appellata, li “l-fatt li Krka kompliet tikkontesta l-privattivi ta’ Servier u tikkummerċjalizza l-prodott tagħha minkejja li l-validità tal-privattiva 947 kienet ġiet ikkonfermata mid-Diviżjoni ta’ Oppożizzjoni tal-UEP ma []ikkostitwixxix element sinjifikattiv sabiex tiġi kkonstatata l-eżistenza ta’ restrizzjoni tal-kompetizzjoni minħabba l-għan, filwaqt li tali żamma minn Krka tal-pressjoni kompetittiva eżerċitata fuq Servier tista’ tiġi spjegata mix-xewqa ta’ Krka, minkejja r-riskji kontenzjużi li hija kienet tantiċipa, li ssaħħaħ il-pożizzjoni tagħha fin-negozjati li hija seta’ jkollha ma’ Servier sabiex tasal fi ftehim dwar soluzzjoni bonarja”.

121. Huwa korrett li l-Kummissjoni ssostni li, billi kkonkludiet b’dan il-mod, il-Qorti Ġenerali wettqet evalwazzjoni manifestament żbaljata tal-element fattwali li jikkonsisti fit-tkomplija tal-kontestazzjoni tal‑privattiva 947 minn Krka wara d-deċiżjoni tal-UEP tas‑27 ta’ Lulju 2006 minn dik tal-Kummissjoni, mingħajr ma kkunsidrat l-indizji kollha hawn fuq iċċitati miġbura mill-Kummissjoni u mingħajr ma kkonfrontat il-plawżibbiltà tal-ispjegazzjoni alternattiva tagħha.

122. Madankollu, fid-dawl tal-provi miġbura mill-Kummissjoni, imqassra fil-punt 104 hawn fuq, ma hemm l-ebda bażi għall-konvinzjoni tal-Qorti Ġenerali li Krka kienet konvinta mill-validità tal-privattiva 947 u li kompliet il-kontestazzjoni ġudizzjarja tagħha tal-validità ta’ din il‑privattiva sempliċement sabiex ittejjeb il‑pożizzjoni ta’ negozjar tagħha ma’ Servier, u l-Qorti Ġenerali ma tressaq l-ebda indizju li minnu setgħet tiġi inferita din l-interpretazzjoni.

123. Barra minn hekk, kif il-Kummissjoni korrettament tirrileva, il‑Qorti Ġenerali kkontradixxiet lilha nnifisha meta spjegat, minn naħa, fil-punti 963 u 965 sa 968 tas-sentenza appellata, li l-kawżi bejn Servier u Krka kienu reali, filwaqt li qieset, min-naħa l-oħra, fil‑punt 1026 tas-sentenza appellata, li t-tkomplija ta’ dawn il-kawżi minn Krka kienet sempliċement strateġija sabiex ittejjeb il-pożizzjoni tagħha fin-negozjati ma’ Servier fid-dawl tal-ftehim dwar soluzzjoni bonarja.

124. Fis-seba’ lok, kien ukoll wara spjegazzjoni mhux konvinċenti li l‑Qorti Ġenerali warrbet l-oġġezzjoni tal-Kummissjoni, li tinsab fil‑premessi 1747 sa 1756 tad-deċiżjoni kkontestata u mfakkra mill‑Kummissjoni fil-qafas ta’ dan l-appell, li l-kontenut tal-ftehimiet dwar soluzzjoni bonarja u dwar liċenzja Krka ma kienx jirrifletti l‑pożizzjonijiet u r-riskji relatati mal-privattivi fil-pajjiżi koperti b’dawn il-ftehimiet. L-ekwivalenti nazzjonali tal-privattiva 947 ma kinitx ingħatat fil-Polonja, fir-Repubblika Ċeka u fis-Slovenja ( ), iżda Servier obbliga ruħu li jagħti liċenzja għal dawn il-pajjiżi. Skont il-Kummissjoni, dan juri li l-għan ta’ dawn il-ftehimiet ma kienx li jintlaħaq kompromess ibbażat fuq il-merti ta’ din il-privattiva, iżda li s-swieq jinqasmu u jiġu allokati fl-interess ekonomiku tal-partijiet biss. Il-ftehimiet għalhekk ma kinux ibbażati “fuq differenzi ta’ riskju relatat mal-privattiva għal Krka, iżda fuq żoni ta’ interess ekonomiku, peress li l-Litwanja u s-Slovenja kienu parti mis-swieq ewlenin ta’ Krka”.

125. Il-Qorti Ġenerali ma kkunsidratx din l-oġġezzjoni u llimitat ruħha sabiex tiddiskuti dan l-argument fil-punti 1007 sa 1009 u 1027 tas‑sentenza appellata, fejn qieset li l-ftehim dwar liċenzja Krka kellu effett favur il-kompetizzjoni f’dawn is-seba’ swieq, anki jekk l‑ekwivalenti nazzjonali tal-privattiva 947 kienu għadhom ma ngħatawx f’uħud mill-imsemmija swieq, b’tali mod li Krka ma kellhiex bżonn ta’ liċenzja sabiex tidħol fihom. Skont il-Qorti Ġenerali, il-liċenzja xorta kellha l-effett pożittiv li tevita lil Krka riskju kontenzjuż ulterjuri, fil-każ fejn fil-futur Servier jingħata privattivi f’dawn is-swieq. Dan l-argument huwa insuffiċjenti mhux biss sabiex jistabbilixxi l-allegati effetti favur il‑kompetizzjoni tal-liċenzja ( ), iżda wkoll sabiex jinvalida l‑interpretazzjoni tal-Kummissjoni li l-ftehimiet Krka ma kinux ibbażati fuq il-perċezzjoni tar-riskji relatati mal-privattivi mill-partijiet fis-swieq differenti kkonċernati.

126. Finalment, fit-tmien lok, il-kunsiderazzjoni tal-Qorti Ġenerali, li tinsab, essenzjalment, fil-punti 943 sa 947, 963, 965 sa 972, 1030 u 1157 tas-sentenza appellata, li l-konklużjoni stess tal-ftehim dwar liċenzja Krka kienet tikkonferma li Krka kienet tirrikonoxxi l-validità tal‑privattiva 947, ma kellhiex tiġi aċċettata.

127. Il-Qorti Ġenerali mmotivat din il-konklużjoni, fil-punti 947, 1030 u 1157 tas-sentenza appellata, billi indikat li l-għoti ta’ ftehim dwar liċenzja, li l‑uniku għan tiegħu huwa li kull detentur jkun jista’ jużaha b’mod effettiv, huwa bbażat fuq ir-rikonoxximent mill-partijiet tal‑validità tal‑privattiva. Li mill-fatt li ftehim dwar liċenzja huwa bbażat, fil-prinċipju jew bħala regola ġenerali, fuq ir-rikonoxximent tal‑privattiva rilevanti, jiġi dedott, f’każ konkret, li l-partijiet f’tali ftehim bil-fors jirrikonoxxu l-validità tal-privattiva inkwistjoni, iwassal għal raġunament ċirkulari. Barra minn hekk, l-implimentazzjoni tad-dritt tal‑kompetizzjoni tal-Unjoni tiġi kompromessa b’mod serju jekk il‑partijiet fi ftehimiet antikompetittivi jkunu jistgħu jevitaw l‑applikazzjoni tal-Artikolu 101 TFUE sempliċement billi jadottaw ċertu forma għal dawn il-ftehimiet ( ).

128. Peress li l-forma li jieħu ftehim ma tistax tkun deċiżiva, għandhom ikunu għalhekk, kif jirriżulta mill-ġurisprudenza ċċitata fil-punti 92 sa 96 hawn fuq, permezz tar-regoli rilevanti relatati mal-amministrazzjoni tal‑provi, il-Kummissjoni u l-qorti tal-Unjoni li jibbażaw ruħhom fuq sensiela ta’ provi rilevanti, konverġenti u konvinċenti sabiex juru li, fil‑każ konkret, il-ftehim inkwistjoni għandu jiġi kklassifikat bħala restrizzjoni tal-kompetizzjoni minħabba l-għan.

129. F’dan il-każ, kuntrarjament għal dak indikat mill-Qorti Ġenerali fil-punti 1018, 1019 u 1025 tas-sentenza appellata, mill-eżami preċedenti jirriżulta li l-Kummissjoni kienet effettivament ġabret tali sensiela ta’ indizji sabiex turi li, fid-data tal-konklużjoni tal-ftehimiet dwar soluzzjoni bonarja u dwar liċenzja Krka, Krka ma kinitx konvinta mill‑validità tal-privattiva 947 u għall-kuntrarju kienet determinata li tkompli l-kontestazzjoni tagħha u tipprova tidħol jew iżżomm il‑pożizzjoni tagħha fis-suq minkejja din il-privattiva. Huwa żbaljat li l‑Qorti Ġenerali sostniet, fl-imsemmija punti, li l-provi miġbura mill‑Kummissjoni kienu frammentarji u ambigwi, mingħajr ma eżaminat l-imsemmija provi kollha u meta pproċediet b’evalwazzjoni manifestament żbaljata tal-provi eżaminati minnha, magħżula b’mod selettiv.

– Konklużjoni intermedja

130. F’dawn iċ-ċirkustanzi, il-Kummissjoni għandha raġun li ssostni li l-Qorti Ġenerali kisret il-prinċipji li jirregolaw l-amministrazzjoni tal‑provi u tal-istħarriġ tagħhom mill-qorti fid-dritt tal-Unjoni. Kif imfakkar, skont dawn il-prinċipji, l-evalwazzjoni tal-provi għandha tkun globali u koerenti u l-istħarriġ tagħhom għandu jkun fuq l-elementi kollha tad-deċiżjonijiet tal-Kummissjoni relatati mal-proċeduri skont l‑Artikoli 101 u 102 TFUE ( ).

131. F’dan il-każ, il-Qorti Ġenerali pproċediet b’evalwazzjoni manifestament selettiva tal-dokumenti tal-proċess, billi ma ħaditx inkunsiderazzjoni numru kbir ta’ provi rilevanti u billi pproponiet interpretazzjonijiet mhux ibbażati fuq il-proċess u mhux konvinċenti tal‑provi meħuda inkunsiderazzjoni minnha. L-interpretazzjoni differenti li l-Qorti Ġenerali ppruvat tagħti lill-fatti stabbiliti mill-Kummissjoni ma tippermettix għalhekk li tingħata spjegazzjoni oħra plawżibbli ta’ dawn il-fatti differenti minn dik użata mill-Kummissjoni.

132. Mill-kunsiderazzjonijiet preċedenti jirriżulta li l-ewwel aggravju għandu jiġi milqugħ.

133. Fid-dawl tal-importanza mogħtija mill-Qorti Ġenerali lill‑konstatazzjoni – li rriżultat infondata – tal-allegat rikonoxximent tal‑validità tal-privattiva 947 minn Krka waqt l-analiżi tal-għan antikompetittiv tal-ftehimiet Krka, il-fondatezza tal-ewwel aggravju jirriżulta waħdu fl-annullament tas-sentenza appellata inkwantu kkonstata li n-natura ta’ restrizzjoni tal-kompetizzjoni minħabba l-għan tal-imsemmija ftehimiet ma ġietx stabbilita.

134. Madankollu, huwa utli li jiġu eżaminati wkoll l-aggravji tal-appell l-oħra mressqa mill-Kummissjoni relatati mal-analiżi tal-għan antikompetittiv tal-ftehimiet Krka mill-Qorti Ġenerali, b’mod partikolari minħabba d-deċiżjoni tal-kawża mill-Qorti tal-Ġustizzja wara l‑annullament tas-sentenza appellata.

ii) Fuq il-liċenzja bħala inċentiv għal Krka sabiex taċċetta r‑restrizzjonijiet tal-ftehim dwar soluzzjoni bonarja (it-tieni aggravju)

135. Fil-qafas tat-tieni aggravju tagħha, il-Kummissjoni ssostni li l‑Qorti Ġenerali wettqet diversi żbalji ta’ liġi, żnaturament ta’ provi, motivazzjonijiet insuffiċjenti u kontradizzjonijiet ta’ motivi meta pproċediet bl-analiżi tal-kontenut u tal-għanijiet tal-ftehim dwar liċenzja Krka bħala inċentiv għal Krka sabiex taċetta r-restrizzjonijiet inklużi fil‑ftehim dwar soluzzjoni bonarja Krka.

136. Fil-premessi 1738 et seq. tad-deċiżjoni kkontestata, il‑Kummissjoni qieset li l-liċenzja mogħtija lil Krka minn Servier fis-seba’ swieq tal-Ewropa ċentrali u tal-Lvant kienet inċentiv sinjifikattiv sabiex Krka taċċetta, permezz tal-ftehim dwar soluzzjoni bonarja, li ma tikkompetix ma’ Servier fit-18/20 suq li jibqa’ tal-Unjoni.

137. Skont il-Kummissjoni, il-liċenzja kienet inċentiv sinjifikattiv sabiex Krka taċċetta dawn ir-restrizzjonijiet għaliex, l-ewwel nett, kienet tirrigwarda s-swieq storiċi ta’ Krka fl-Unjoni, fejn hija kellha l-ikbar profitti tagħha, it-tieni nett, kienet toffri l-assigurazzjoni li Servier ma kienx ser jheddidha iktar bl-implimentazzjoni tal-privattiva 947, u, it‑tielet nett, kienet liċenzja waħda li tistabbilixxi duopolju fir-realtà bejn Servier u Krka fis-seba’ swieq ikkonċernati. Krka b’hekk kisbet iċ‑ċertezza li tiżgura l-bejgħ tagħha bis-saħħa tal-liċenzja u tiġġenera profitti għolja permezz tal-pressjoni kompetittiva limitata fuq l‑imsemmija swieq. Krka qieset li l-valur f’termini monetarji tal-vantaġġi mogħtija kien jeċċedi l-EUR 10 miljuni (premessi 1738 sa 1742 tad‑deċiżjoni kkontestata).

138. Min-naħa tagħha, il-Qorti Ġenerali qieset, fil-punti 948 sa 952 tas‑sentenza appellata, li, kif inhu ġġustifikat, bħala regola, li ftehim dwar liċenzja, li huwa bbażat fuq ir-rikonoxximent tal-validità tal-privattiva, jiġi assoċjat ma’ ftehim dwar soluzzjoni bonarja li jinkludi klawżoli ta’ nuqqas ta’ kummerċjalizzazzjoni u ta’ nuqqas ta’ kontestazzjoni, tali assoċjazzjoni ma tikkostitwixxix “indizju serju” ta’ ħlas invertit. Hija għalhekk il-Kummissjoni li, sabiex turi li ftehim dwar liċenzja assoċjat ma’ ftehim dwar soluzzjoni bonarja fir-realtà jaħbi ħlas invertit tal‑proprjetarju tal-privattiva lill-kumpannija ta’ ġeneriċi, għandha turi li l‑ħlas magħmul mill-imsemmija kumpannija lill-proprjetarju fil-qafas ta’ dan il-ftehim dwar liċenzja huwa abnormalment baxx u li dan il-ftehim ma huwiex għalhekk konkluż skont il-kundizzjonijiet normali tas-suq.

139. Fil-punti 975 sa 984 tas-sentenza appellata, il-Qorti Ġenerali kkonstatat li, f’dan il-każ, l-ammont tal-ħlas dovut minn Krka lil Servier fil-qafas tal-ftehim dwar liċenzja Krka ma kienx abnormalment baxx u li l-Kummissjoni ma urietx li dan il-ftehim ma kienx jikkostitwixxi tranżazzjoni konkluża skont il-kundizzjonijiet normali tas-suq. Skont il‑Qorti Ġenerali, il-Kummissjoni għalhekk ma stabbilixxietx l-eżistenza ta’ ħlas invertit li jikkostitwixxi inċentiv fil-qafas tal-ftehimiet dwar soluzzjoni bonarja u dwar liċenzja Krka.

140. Preliminarjament, għandu jkun spjegat li, kuntrarjament għal dak li jinsinwa Servier, il-kwistjoni dwar jekk il-Qorti Ġenerali kkonkludietx b’mod korrett li l-kontenut kuntrattwali kollu magħmul mill-ftehimiet dwar soluzzjoni bonarja u dwar liċenzja Krka ma jinkludix trasferiment ta’ valur min-naħa ta’ Servier lil Krka, li l-unika korrispettiv minn naħa ta’ din tal-aħħar kien l-obbligu li ma tikkompetix, ma tirrigwardax evalwazzjonijiet fattwali li jaqgħu, ħlief fil-każ ta’ żnaturament, fil‑kompetenza unika tal-Qorti Ġenerali. Għall-kuntrarju, din il-kwistjoni tirrigwarda l-klassifikazzjoni legali mill-Qorti Ġenerali tal-fatti rilevanti u tal-konsegwenzi tad-dritt li hija siltet minnha, li taqa’ fl-istħarriġ tal‑Qorti tal-Ġustizzja fil-qafas ta’ dan l-appell ( ).

141. Kif il-Qorti tal-Ġustizzja kkonstatat ( ), ftehimiet dwar soluzzjoni bonarja bħal dawk f’dan il-każ jikkostitwixxu restrizzjonijiet tal‑kompetizzjoni minħabba l-għan jekk mill-provi kollha jirriżulta li l‑bilanċ pożittiv tat-trasferimenti ta’ valuri, monetarji jew le, tal‑manifattur ta’ prodotti mediċinali oriġinali favur il-kumpannija ta’ ġeneriċi huwa spjegabbli biss mill-interess kummerċjali ta’ dawn il‑partijiet li ma jikkompetux fil-merti. Sabiex jiġi eżaminat jekk dan huwiex il-każ, għandu jiġi evalwat jekk il-bilanċ pożittiv ta’ trasferimenti ta’ valur tal-manifattur tal-prodotti mediċinali tal-bidu favur il‑kumpannija ta’ ġeneriċi jistax jiġi ġġustifikat bl-eżistenza ta’ eventwali korrispettivi minbarra in-nuqqas ta’ kompetizzjoni. Fin-negattiv, għandu jiġi stabbilit jekk dan il-bilanċ pożittiv huwiex suffiċjentement sinjifikattiv sabiex jinċentiva b’mod effettiv lill-kumpannija ta’ ġeneriċi kkonċernata sabiex tirrinunzja milli tidħol jew tipprova tidħol fis-suq ikkonċernat.

142. Kuntrarjament għal dak li ddeċidiet il-Qorti Ġenerali fis-sentenza appellata, fid-deċiżjoni kkontestata, il-Kummissjoni uriet li dan kien preċiżament il-każ tal-kontenut kuntrattwali kollu magħmul mill‑ftehimiet dwar soluzzjoni bonarja u dwar liċenzja Krka.

143. Kif essenzjalment tirrileva l-Kummissjoni, il-Qorti Ġenerali vvizzjat l-analiżi tagħha f’dan ir-rigward bi tliet żbalji. Qabel xejn, il‑Qorti Ġenerali ma siltitx il-konklużjoni li kienet dovuta fid-dawl tal‑fatt li l-liċenzja offruta minn Servier lil Krka fis-seba’ swieq tal‑Ewropa ċentrali u tal-Lvant kienet tikkostitwixxi l-kontroparti tal‑obbligu ta’ Krka li ma tikkompetix ma’ Servier fit-18/20 suq li jibqa’ tal-Unjoni. Sussegwentement, il-Qorti Ġenerali ffukat fuq ir-rata ta’ ħlas tal-liċenzja u l-fatt li din kienet konkluża skont il-kundizzjonijiet normali tas-suq, mingħajr ma ttieħed inkunsiderazzjoni l-muntaġġ kuntrattwali magħmul mill-ftehimiet dwar soluzzjoni bonarja u dwar liċenzja Krka fit‑totalità tiegħu, l-għanijiet tiegħu u l-kuntest tiegħu. Finalment, b’dan il-mod, il‑Qorti Ġenerali ma rrikonoxxietx li l-liċenzja kienet tinvolvi trasferiment ta’ valur sinjifikattiv minn naħa ta’ Servier favur Krka.

144. Kif tindika l-Kummissjoni, dawn l-iżbalji ġejjin b’mod partikolari mill-fatt li l-analiżi tal-Qorti Ġenerali hija bbażata fuq ftehim ta’ soluzzjoni bonarja fittizju bbażat fuq il-merti tal-privattiva relatata u fuq liċenzja separata konkluża skont kundizzjonijiet tas-suq. Billi bbażat ruħha, b’mod impliċitu, fuq tali fattur fittizju, il-Qorti Ġenerali kisret il‑prinċipji, minkejja li kkonfermati fis-sentenza appellata, li, sabiex jiġi stabbilit jekk ftehim għandux għan antikompetittiv, għandu jsir riferiment għall-kontenut tad-dispożizzjonijiet tiegħu, għall-għanijiet li huwa intiż li jilħaq u l-kuntest ekonomiku u ġuridiku li jinsab fih ( ).

– Fuq il-liċenzja bħala korrispettiv tal-obbligu li ma tikkompetix

145. Fl-ewwel lok, l-analiżi tal-Qorti Ġenerali tinkludi kontradizzjoni fil-punt 1029 tas-sentenza appellata. F’dan il-punt, il-Qorti Ġenerali qieset li l-fatt mhux ikkontestat li l-liċenzja kienet tikkostitwixxi kundizzjoni sabiex Krka taċċetta l-klawżoli ta’ nuqqas ta’ kummerċjalizzazzjoni u ta’ nuqqas ta’ kontestazzjoni tal-ftehim dwar soluzzjoni bonarja [peress li Krka indikat li hija kienet “issagrifikat” is‑swieq tal-Ewropa tal-Punent favur is-swieq tal-Ewropa ċentrali u tal‑Lvant (premessa 1748 tad-deċiżjoni kkontestata)], “ma jippermett[ix] li jiġi stabbilit li l-ftehim dwar liċenzja ma jikkostitwixxix tranżazzjoni konkluża skont il-kundizzjonijiet normali tas-suq”.

146. Ftehim li permezz tiegħu l-proprjetarju ta’ privattiva jagħti lil kumpannija ta’ ġeneriċi liċenzja f’ċerti swieq, iżda li l-korrispettiv tiegħu ma huwiex (jew ma huwiex biss) il-ħlas magħmul minn din il‑kumpannija ta’ ġeneriċi għal din il-konċessjoni, iżda l-obbligu ta’ din il-kumpannija li ma tikkompetix mal-proprjetarju tal-privattiva fi swieq oħra, ma jistax jiġi kklassifikat bħala tranżazzjoni konkluża skont il‑kundizzjonijiet normali tas-suq. Il-fatt li l-korrispettiv ta’ liċenzja f’ċerti swieq hija magħmula minn obbligu li ma tikkompetix fi swieq oħra, iktar u iktar jekk tali arranġament ma huwiex iġġustifikat minn differenzi fir-rigward tas-sitwazzjoni tal-privattiva relatata, ma jikkorrisponix mal-kundizzjonijiet normali tas-suq.

147. Tali arranġament kuntrattwali, li jinkludi trasferiment ta’ valur minn naħa tal-proprjetarju tal-privattiva favur il-kumpannija ta’ ġeneriċi, magħmul mill-konċessjoni tal-liċenzja f’ċerti swieq, minn naħa, u obbligu min-naħa tal-imsemmija kumpannija li ma tikkompetix mal‑imsemmi proprjetarju fi swieq oħra, min-naħa l-oħra, għandu jiġi analizzat permezz tal-iskeda ta’ analiżi stabbilita mill-Qorti tal-Ġustizzja, indikata fil-punt 141 hawn fuq, sabiex jiġi stabbilit jekk it-trasferiment ta’ valur mill-proprjetarju tal-privattiva favur il-kumpannija ta’ ġeneriċi għandux korrispettiv ieħor min-naħa ta’ din tal-aħħar minbarra l-obbligu tagħha li ma tikkompetix.

148. Kif korrettament sostnut mill-Kummissjoni, kuntrarjament għal dak li jissuġġerixxu, b’mod partikolari, il-punti 943, 956, 963 u 974 tas‑sentenza appellata, ma hemm l-ebda raġuni għalfejn din l-iskeda ta’ analiżi ma tintużax f’dan il-każ minħabba li l-ftehim konkluż ħa l-forma ta’ liċenzja u t-trasferiment ta’ valur ħa forma mhux monetarja, jiġifieri t-trasferiment minn Servier lil Krka ta’ parti mill-ishma tiegħu ta’ swieq fis-swieq koperti mil-liċenzja. Kif diġà ġie indikat fil-punti 127 u 128 hawn fuq, l-implimentazzjoni tad-dritt tal-kompetizzjoni tal-Unjoni ikun kompromess b’mod serju jekk il-partijiet fi ftehimiet antikompetittivi setgħu jevadu l-applikazzjoni tal-Artikolu 101 TFUE sempliċement billi jagħtu ċertu forma lil dawn il-ftehimiet. Dak li huwa deċiżiv ma hijiex il‑forma li jieħu ftehim, iżda l-kwistjoni dwar jekk il-kontenut, l-għanijiet u l-kuntest ta’ ftehim jiżvelawx li għandu l-għan li jillimita l‑kompetizzjoni.

149. Għalhekk, il-fatti, imsemmija fil-punti 943 sa 948, 953 u 963 sa 969 tas-sentenza appellata, li kien hemm kawżi reali dwar il-privattiva pendenti bejn Servier u Krka u li l-liċenzja kienet relatata ma’ dawn il‑kawżi, ma kinux jipprekludu lil tali ftehim milli jkollu natura antikompetittiva, kif spjegat korrettament il-Kummissjoni fil‑premessa 1709 tad-deċiżjoni kkontestata. Dawn huwa iktar u iktar veru inkwantu diġà ntwera, fil-punti 124 u 125 hawn fuq, li l-kontenut tal-ftehimiet dwar soluzzjoni bonarja u dwar liċenzja Krka ma kienx jirrifletti l-pożizzjonijiet u riskji ta’ privattiva fil-pajjiżi koperti minn dawn il-ftehimiet. Għalhekk ma kienx jidher li dawn il-ftehimiet dwar soluzzjoni bonarja u dwar liċenzja kienu jirriflettu kompromess dwar is‑sitwazzjoni tal-privattiva relatata ( ).

– Fuq in-natura ta’ inċentiv tal-liċenzja

150. Fit-tieni lok, meta l-analiżi magħmula mill-Qorti Ġenerali tal‑ftehimiet dwar soluzzjoni bonarja u dwar liċenzja Krka titqabbel mal‑analiżi u l-prinċipji indikati fil-punti 141 u 144 hawn fuq, jidher li l‑Kummissjoni għandha raġun li ssostni li, fil-punti 963, 973 sa 984 u 1029 tas-sentenza appellata, il-Qorti Ġenerali tat piż żejjed lill‑kwistjoni dwar jekk il-liċenzja fiha nnifisha, ikkunsidrata b’mod indipendenti mill‑ftehim dwar soluzzjoni bonarja, kinitx tikkorrispondi mal‑kundizzjonijiet normali tas-suq u jekk ir-rata ta’ ħlas kinitx abnormalment baxxa.

151. Kif issostni korrettament il-Kummissjoni, ma huwiex rilevanti li din il-kwistjoni tiġi analizzata b’mod iżolat. Ir-raġuni għal dan hija li, permezz ta’ analiżi globali tal-ftehimiet dwar soluzzjoni bonarja u dwar liċenzja, kien jidher li l-konċessjoni tal-liċenzja fiha nnifisha (indipendentament mir-rata ta’ ħlas u mill-kwistjoni jekk kinitx tikkorrispondi mal-kundizzjonijiet normali tas-suq) ikkostitwixxiet il‑korrispettiv offrut minn Servier lil Krka għall-obbligu ta’ din tal-aħħar li ma tikkompetix fit-18/20 suq tal-Ewropa tal-Punent koperti bil-ftehim dwar soluzzjoni bonarja. Il-ftehim dwar soluzzjoni bonarja Krka ma jsemmix ħlasijiet jew provvisti oħra min-naħa ta’ Krka lil Servier li setgħu jispjegaw ir-raġuni li għaliha Servier ta liċenzja lil Krka (premessi 1706 u 1735 u n-nota ta’ qiegħ il-paġna 2354 tad-deċiżjoni kkontestata).

152. Il-kuntest tal-ftehimiet dwar soluzzjoni bonarja u dwar liċenzja Krka, li kienu marbuta b’mod intrinsiku (premessi 1701 sa 1704, 1710, 1745 u 1746 tad-deċiżjoni kkontestata), l-għanijiet ta’ dawn il-ftehimiet u l-intenzjonijiet tal-partijiet, murija mill-Kummissjoni fil-premessi 1670 sa 1763 tad-deċiżjoni kkontestata, jiżvelaw ir-raġunijiet veri u l‑funzjonament tal-qsim tas-swieq tal-Unjoni magħmul minn Servier u Krka u tad-duopolju stabbilit bejn dawn iż-żewġ operaturi fis-seba’ swieq koperti bil-liċenzja. Dawn il-provi, li ma ttieħdux inkunsiderazzjoni b’mod suffiċjenti mill-Qorti Ġenerali, juru li l-liċenzja mogħtija lil Krka kienet il-korrispettiv tal-obbligu li ma tikkompetix li jinsab fil-ftehim dwar soluzzjoni bonarja.

153. Krka kienet l-ikbar kompetitur potenzjali ta’ Servier għall‑provvista tal-perindropi fl-Unjoni, b’mod partikolari fl-ikbar swieq ta’ Servier fuq livell mondjali, bħal Franza u r-Renju Unit. Barra minn hekk, Krka kienet diġà kompetitur reali fuq uħud mis-seba’ swieq koperti bil-liċenzja li kienu jirrappreżentaw is-swieq storiċi u fejn hija kellha preżenza kummerċjali sinjifikattiva (premessi 1673, 1674, 1676, 1681, 1716, 1721, 1738 u 1740 tad-deċiżjoni kkontestata). Għalhekk ma kienx jidher plawżibbli li Krka rrinunzjat għall-preżenza tagħha f’dawn is‑swieq kif ukoll għad-determinazzjoni tagħha li tipprova tidħol fis‑swieq l-oħra tal-Unjoni inkambju għal ħlas monetarju, bħall‑kumpanniji ta’ ġeneriċi l-oħra li magħhom Servier ikkonkluda ftehimiet dwar soluzzjoni bonarja.

154. Kif diġà kelli l-okkażjoni li nuri, trasferiment ta’ valur li jieħu l‑forma ta’ preżenza awtorizzata f’suq mill-proprjetarju tal-privattiva jagħti valur ikbar lil kumpannija ta’ ġeneriċi meta mqabbel ma’ sempliċement trasferiment monetarju. Dan il-valur ikbar jikkonsisti fil‑possibbiltà li tqassam il-prodott tagħha stess u li ssaħħaħ jew iżżomm il-klijentela tagħha, in-netwerks ta’ distribuzzjoni tagħha u t-trade mark tagħha ( ). Dan huwa iktar importanti f’suq ta’ “ġeneriċi ta’ trade marks”, fejn il-preskrizzjonijiet tat-tobba ma jirreferux għall-isem komuni internazzjonali ta’ prodott mediċinali, jiġifieri għall-molekula tiegħu jew għall-ingredjent attiv tiegħu, iżda għat-trade mark tal-prodotti mediċinali, b’tali mod li l-kumpanniji ta’ ġeneriċi jkollhom bżonn jippromwovu t‑trade marks tagħhom stess. Dan kien il-każ fis-swieq ikkonċernati mill‑ftehim dwar liċenzja Krka (premessa 1726 tad-deċiżjoni kkontestata).

155. Fin-nuqqas tal-possibbiltà li jelimina totalment lil Krka mis-suq, bħall-kumpanniji kumpanniji ta’ ġeneriċi l-oħra li magħhom huwa kkonkluda ftehimiet, Servier għalhekk ipproponilha parti mid-dħul tal‑monopolju ġġenerat preċiżament mill-eliminazzjoni ta’ kompetituri ġeneriċi potenzjali oħra u mir-riskju ta’ ftuħ tas-suq għall-ġeneriċi, li kien ikollu bħala konsegwenza tnaqqis sinjifikattiv fil-prezzijiet. Bl‑eliminazzjoni ta’ dan ir-riskju u bid-dħul ikkontrollat ta’ Krka fuq parti biss tas-suq, Servier u Krka setgħu jżommu prezzijiet ogħla u profitti ħafna iktar sinjifikattivi milli f’każ ta’ ftuħ tas-suq għall-ġeneriċi (premessi 1721, 1724, 1728 sa 1730 u 1819 tad-deċiżjoni kkontestata). Kif issostni l-Kummissjoni, mingħajr il-korrispettiv tal-obbligu li ma tikkompetix fis-swieq mhux koperti mil-liċenzja, Servier ma kellu l-ebda raġuni sabiex jagħti liċenzja lil Krka li hija kienet irrifjutat fil-passat.

156. Għal Krka, dħul fuq parti biss tas-suq, miftiehem ma’ Servier, flimkien maċ-ċertezza li Krka u Servier kienu ser jibqgħu l-uniċi operaturi fis-suq u li ma kienx se jkun hemm operaturi oħra ġeneriċi li jidħlu fis-suq ( ), finalment kien aħjar mit-tkomplija tal-kontestazzjoni tal‑pożizzjoni ta’ Servier fl-Unjoni kollha. Ir-raġuni kienet, b’mod partikolari, li rebħa fil-kawżi dwar il-privattivi u dħul indipendenti fis‑suq kien jiftaħ is-suq għall-kumpanniji ta’ ġeneriċi kollha, li kien iwassal għal tnaqqis drastiku tal-prezzijiet u għal kompetizzjoni bejn dawn il-kumpanniji differenti. Kien għalhekk li, f’korrispondenza interna ta’ Krka datata Awwissu/Settembru 2005 u April 2006, li għalihom tirreferi l-Kummissjoni f’dan l-appell u li ma ġietx ikkunsidrata mill‑Qorti Ġenerali, ġie indikat li annullament tal-privattiva 947 “sfortunatament [kien jiftaħ] is-suq għal kulħadd”, u li “oppożizzjoni li tħalli l-frott tiftaħ effettivament is-suq għal kulħadd” (premessi 844, 874, 914, 1759 u 1763 tad-deċiżjoni kkontestata).

157. Finalment, l-għażla offruta minn Servier li tkun l-ewwel u l-unika kumpannija ta’ ġeneriċi li tibqa’ jew tidħol f’parti tas-suq kienet għalhekk ippreferuta minn Krka, iktar u iktar peress li, permezz tal-ftehimiet ma’ Servier, dan id-dħul kien ċert, filwaqt li tkomplija tal-kawżi u l-pjan ta’ dħul indipendenti fis-swieq li fihom kienet għadha ma hijiex preżenti kellu riskji u kien jeħtieġ investimenti u riżorsi ( ). Il-fatt li l-benefiċċji li Krka setgħet tieħu mil-liċenzja kienu jikkorrispondu mal-benefiċċji li hija setgħet tittama li tikseb fit-tliet l-ikbar swieq tal-Ewropa tal-Punent, li għalihom hija rrinunzjat, jikkonferma din l-interpretazzjoni (premessi 1733, 1739 sa 1744, 1748, 1753 sa 1756 u 1760 u n-noti ta’ qiegħ il-paġna 2348 u 2368 tad-deċiżjoni kkontestata).

158. Analiżi globali tal-ftehimiet dwar soluzzjoni bonarja u dwar liċenzja Krka u tal-kuntest tagħhom, ikkostitwit b’mod partikolari mill‑ftehimiet konklużi minn Servier mal-kumpanniji ta’ ġeneriċi l-oħra u l-istrateġija globali anti-ġenerika ta’ Servier (ara b’mod partikolari l‑premessi 4 sa 9, 1819, 2774, 2919, 2929 u 2932 tad-deċiżjoni kkontestata), tikkonferma għalhekk li l-ftehimiet Krka kienu jikkostitwixxu “attività konġunta [minn Servier u Krka] sabiex jiġi kkontrollat is-suq”, skont posta elettronika ta’ Krka datata 29 ta’ Settembru 2005. Barra minn hekk, Krka ppjanat il-konklużjoni ta’ ftehim ma’ Servier, dwar il-privattiva 947, f’komunikazzjonijiet interni datati April 2006, li għalihom tirreferi l-Kummissjoni f’dan l-appell (premessi 849, 853, 873, 874, 1759, 1760 u 1763 tad-deċiżjoni kkontestata). Dawn il-provi lanqas ġew ikkunsidrati mill-Qorti Ġenerali.

159. Minn dan isegwi li l-Kummissjoni setgħet tikkonkludi korrettament, fil-premessa 1745 tad-deċiżjoni kkontestata, li, jekk liċenzja setgħet tkun motiv leġittimu sabiex il-proprjetarju ta’ privattiva jagħti lil aġenti oħra fis-suq id-dritt li jużaw il-konoxxenza protetta bil‑privattiva, il-ftehim dwar liċenzja Krka kien problematiku għaliex kien serva bħala inċentiv sabiex jinkisbu restrizzjonijiet ta’ kompetizzjoni fit-18/20 suq mhux koperti bil-liċenzja bħala parti mill‑arranġament ta’ qsim tas-suq. L-eżami tal-provi mressqa mill‑Kummissjoni, li sar fil-punti 145 sa 158 hawn fuq, wera li l‑Kummissjoni kkonstatat li kien hemm trasferiment ta’ valur minn Servier għal Krka fil-qafas tal-ftehim dwar liċenzja Krka, ikkostitwit mill-ishma tas-suq ittrasferiti minn Servier lil Krka, u li dan it‑trasferiment ta’ valur kellu bħala korrispettiv l-obbligu ta’ Krka li ma tikkompetix ma’ Servier fis-swieq li jibqa’ tal-Unjoni, mhux koperti b’dan il-ftehim dwar liċenzja.

– Fuq il-kwantifikazzjoni tal-valur ittrasferit lil Krka permezz tal‑liċenzja

160. F’dan ir-rigward, fit-tielet lok, il-Kummissjoni għandha wkoll raġun li ssostni li l-Qorti Ġenerali, billi ffukat, fil-punti 963, 973 sa 984 u 1029 tas-sentenza appellata, fuq in-natura abnormalment baxxa jew le tal-ħlas dovut fil-qafas tal-ftehim dwar liċenzja Krka, naqset milli tanalizza jekk il-bilanċ nett tat-trasferiment tal-valur magħmul minn Servier lil Krka fil-qafas tal-imsemmi ftehim kienx suffiċjentement sinjifikattiv sabiex ikun effettivament inċentiva lil Krka sabiex tirrinunzja milli tidħol jew tipprova tidħol fis-swieq mhux koperti mil-liċenzja.

161. Għandu jitfakkar li Krka stmat il-valur kummerċjali tal-liċenzja, jiġifieri l-valur tal-preżenza tagħha fis-swieq duopolistiċi koperti mil‑liċenzja, bħala iktar minn EUR 10 miljuni fi tliet snin (premessi 1738 u 3162 u n-nota ta’ qiegħ il-paġna 4112 tad-deċiżjoni kkontestata). Il‑Kummissjoni qieset li l-marġni operattiv li Servier issagrifika favur Krka fil-qafas tal-liċenzja kien ħafna ogħla (premessa 1739 tad‑deċiżjoni kkontestata).

162. L-ammont ta’ ħlas dovut minn Krka lil Servier għall-ġestjoni tal‑liċenzja kien stabbilit bħala 3 % tal-ammont nett tal-bejgħ ta’ Krka fis-swieq koperti mil-liċenzja (premessa 910 tad-deċiżjoni kkontestata). Il-ħlasijiet telgħu għal madwar EUR 1.1 miljuni fuq perijodu ta’ erba’ snin għal dħul mill-bejgħ ta’ madwar EUR 30 miljun (premessa 1739 u n-nota ta’ qiegħ il-paġna 2350 tad-deċiżjoni kkontestata).

163. Minn dawn iċ-ċifri jirriżulta li l-bilanċ nett tal-valur ittrasferit minn Servier lil Krka fil-qafas tal-ftehim dwar liċenzja Krka tela’ approssivatament u bħala minimu għal kważi EUR 9 miljuni f’termini ta’ valur tal-liċenzja għal Krka, jekk ikun preżunt li l-EUR 10 miljuni ta’ profitt stmati minn Krka ma kinux ikopru l-ispiża tal-ħlasijiet. F’termini ta’ profitti ssagrifikati minn Servier, ogħla mill-profitti ta’ Krka minħabba prezzijiet ogħla ta’ Servier (premessa 1739 tad-deċiżjoni kkontestata), l-ammont tal-bilanċ nett tal-valur ittrasferit minn Servier lil Krka fil-qafas tal-liċenzja huwa ogħla.

164. Fil-punti 977 sa 981 tas-sentenza appellata, il-Qorti Ġenerali qieset li ma huwiex neċessarjament abnormali li r-rata ta’ eċċess tal‑operat tkun ħafna ogħla mir-rata ta’ ħlas ta’ liċenzja, li l-ħlas jirrappreżenta biss parti żgħira tal-profitti ta’ min jieħu l-liċenzja u li din ir-rata hija kkalkolata abbażi tal-prezz ta’ bejgħ tal-prodott ta’ dan tal‑aħħar. Barra minn hekk, il-liċenzja ma kinitx esklużiva, u dan jillimita n-natura vantaġġjuża tagħha għal Krka.

165. Dawn il-kunsiderazzjonijiet ġenerali ma jippermettux li titwarrab il-konstatazzjoni li, konkretament, f’dan il-każ, il-kważi EUR 9 miljuni [f’termini ta’ valur tal-liċenzja għal Krka (ara l-punt 163 hawn fuq)] ittrasferiti minn Servier lil Krka ma huma koperti bl-ebda korrispettiv ieħor minn naħa ta’ Krka ħlief l-obbligu tagħha li ma tikkompetix ma’ Servier fit-18/20 suq tal-Unjoni mhux koperti mill‑ftehim dwar liċenzja Krka. Il-Qorti Ġenerali, filwaqt li semmiet, f’partijiet differenti tas‑sentenza appellata, ir-rata ta’ ħlas ta’ 3 % (punti 975, 977, 983 u 1029 tas-sentenza appellata), minn naħa, u l-istima minn Krka ta’ profitti bis-saħħa tal-liċenzja ta’ EUR 10 miljuni (punt 1000 tas-sentenza appellata), min-naħa l-oħra, ma urietx li kkomparat dawn il-figuri sabiex tistabbilixxi l-bilanċ nett tal-valur ittrasferit minn Servier lil Krka u sabiex tanalizza jekk dan il-bilanċ setax jiġi spjegat b’mod ieħor u mhux bl-obbligu ta’ Krka li ma tikkompetix fil-qafas tal-ftehim dwar soluzzjoni bonarja Krka.

166. Kuntrarjament għal dak li qieset il-Qorti Ġenerali fil-punt 983 tas-sentenza appellata, il-konstatazzjoni li t-trasferiment ta’ valur li sar minn Servier lil Krka skont l-ftehim dwar liċenzja ma setax jiġi spjegat permezz ta’ kunsiderazzjonijiet limitati għall-valur ekonomiku tal‑privattiva suġġett tal-liċenzja, għalhekk ma ġietx ikkontestata. Il‑Qorti Ġenerali ma invalidatx il-konstatazzjoni tal-Kummissjoni fil‑premessa 1739 tad-deċiżj